
Π Ρ Α Κ Τ Ι Κ Ο
(Άρθρο 40 παρ. 1 Κ.τ.Β.)

Στην Αθήνα σήμερα, 20 Φεβρουαρίου 2024, ημέρα Τρίτη και ώρα 18.35΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου της, κ. Στέφανου Γκίκα, με θέμα ημερήσιας διάταξης την ενημέρωση των μελών της Επιτροπής από τον Υπουργό Εθνικής Άμυνας, κ. Νικόλαο - Γεώργιο Δένδια, για θέματα αμυντικής πολιτικής.
Στη συνεδρίαση παρέστησαν ο Υπουργός Εθνικής Άμυνας, κ. Νικόλαος - Γεώργιος Δένδιας, o Υφυπουργός Εθνικής Άμυνας, κ. Ιωάννης Κεφαλογιάννης, ο Αρχηγός Γενικού Επιτελείου Εθνικής Άμυνας, Στρατηγός Δημήτριος Χούπης, ο Γενικός Διευθυντής της Γενικής Διεύθυνσης Αμυντικών Εξοπλισμών και Επενδύσεων, κ. Αριστείδης Αλεξόπουλος, καθώς και αρμόδιοι υπηρεσιακοί παράγοντες.
Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. 
Παρόντες  ήταν οι κ.κ. Βουλευτές  Ακτύπης Διονύσιος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλαφάτης Σταύρος, Παππάς  Ιωάννης, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης, Μπαραλιάκος Ξενοφών, Ρουσόπουλος Θεόδωρος (Θόδωρος), Κατσαφάδος Κωνσταντίνος, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Δελής Ιωάννης, Μεταξάς Κωνσταντίνος Παπαναστάσης Νικόλαος, Παφίλης Αθανάσιος, Χήτας Κωνσταντίνος, Σαράκης Παύλος, Ζερβέας Αλέξανδρος, Αναγνωστοπούλου Αθανασία (Σία), Οικονομόπουλος Τάσος, και  Καζαμίας Αλέξανδρος. 



ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κυρίες και κύριοι συνάδελφοι, ξεκινάμε τη συνεδρίασή μας. Να καλωσορίσουμε στην Επιτροπή τον Υπουργό Εθνικής Άμυνας, κ. Νικόλαο Δένδια, τον Υφυπουργό Εθνικής Άμυνας, κ. Κεφαλογιάννη, τον Αρχηγό ΓΕΕΘΑ, Στρατηγό Δημήτριο Χούπη και τον Γενικό Διευθυντή Εξοπλισμών, κ. Αλεξόπουλο. 
Η σημερινή συνεδρίαση έχει θέμα την ενημέρωση από τον κ. Υπουργό για θέματα αμυντικής πολιτικής. Η διαδικασία θα είναι η συνήθης. Θα πάρει το λόγο πρώτα ο Υπουργός και μετά θα πάρουν το λόγο οι εκπρόσωποι των κομμάτων. Θα δώσουμε 7 λεπτά και παρακαλώ πολύ 7 λεπτά να είναι ο χρόνος, γιατί είμαστε πολλά κόμματα. Από εκεί και πέρα βεβαίως όποιος συνάδελφος θέλει, θα τοποθετηθεί για δύο λεπτά. Τη συνεδρίαση θα κλείσει ο κ. Υπουργός. Κύριε υπουργέ, έχετε το λόγο.
ΝΙΚΟΛΑΟΣ-ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Ευχαριστώ, κ. Πρόεδρε. Κυρίες και κύριοι συνάδελφοι, ευχαριστώ για την ευκαιρία και για την εδώ παρουσία σας. Θα ήθελα να κάνω μια γενική εισαγωγή. Είναι αυτονόητο ότι επειδή η συνεδρίαση είναι ανοικτή, είμαι υποχρεωμένος να περιοριστώ σε συγκεκριμένα θέματα. Θα ήθελα όμως ευθύς εξ αρχής να δηλώσω ότι είμαι στη διάθεση της Εθνικής Αντιπροσωπείας οποιαδήποτε στιγμή, για θέματα τα οποία δεν μπορούν να διατυπωθούν δημοσίως και για τα οποία τα κόμματα θα ήθελαν ενημέρωση. Ήδη ενημερώθηκε ο Αρχηγός της Αξιωματικής Αντιπολίτευσης, ο Πρόεδρος κ. Κασελάκης. 
Τις επόμενες μέρες θα επισκεφθεί το Υπουργείο και ο Πρόεδρος των ΣΠΑΡΤΙΑΤΩΝ και ο Πρόεδρος της ΝΙΚΗΣ. Όμως, είτε οι πρόεδροι των κομμάτων, είτε οι εκπρόσωποι των προέδρων των κομμάτων, είναι πάντοτε ευπρόσδεκτοι, για ενημέρωση σε ζητήματα που αφορούν την εθνική άμυνα της χώρας. Επίσης, θα ήθελα να σας πω ευθύς εξαρχής ότι δεν θεωρώ ούτε το ζήτημα, ούτε οτιδήποτε αφορά αυτό το Υπουργείο, ως κάτι στενά κομματικό ή κυβερνητικό. Θεωρώ ότι συνιστά εθνική υπόθεση και με αυτό τον τρόπο η Πολιτική Ηγεσία του Υπουργείου Εθνικής Άμυνας, χειρίζεται τα θέματα. Αυτό, βεβαίως, δεν σημαίνει με κανέναν τρόπο το αλάνθαστο. Αντιθέτως, είμαστε απολύτως ανοιχτοί και σε κριτική και σε υποδείξεις και σε σκέψεις, που θα μπορέσουν να οδηγήσουν σε ένα καλύτερο και πιο αποδοτικό για τη χώρα αποτέλεσμα. 
Θα ξεκινήσω με μια βασική τοποθέτηση αρχής, ότι ο τομέας της Εθνικής Άμυνας έχει ανάγκη μια βαθιά μεταρρύθμιση. Έχει ανάγκη μια βαθιά μεταρρύθμιση διότι, οι συνθήκες υπό τις οποίες διαμορφώνεται το διεθνές γίγνεσθαι, αλλά και η περιφερειακή κατάσταση, δηλαδή η κατάσταση στην περιοχή μας, έχουν δραματικά επιδεινωθεί μέσα στην περιοχή μας, έχουν αλλάξει δε συνολικά. Αναφέρομαι στις ένοπλες συγκρούσεις στην περιοχή μας, στις ένοπλες συγκρούσεις των τελευταίων ετών, αλλά και στις τεχνολογικές εξελίξεις και στις νέες συμβατικές και υβριδικές απειλές. 
Θα πρέπει επίσης πάντοτε να λαμβάνουμε υπόψη τις δημοσιονομικές συνθήκες που υπάρχουν. Οι Ένοπλες Δυνάμεις, δημιουργούν τον εξοπλισμό τους από το υστέρημα του Έλληνα φορολογούμενου. Πρέπει να λαμβάνουμε υπ’ όψη τα επιδεινούμενα δημογραφικά δεδομένα στην πατρίδα μας. Και επίσης, νομίζω μία ανάγκη την οποία όλοι συνομολογούμε την αναγκαιότητα ανάπτυξης ενός ελληνικού αμυντικού οικοσυστήματος. Πρέπει, λοιπόν, να προσαρμόσουμε τις Ένοπλες Δυνάμεις στις σύγχρονες συνθήκες. 
Καταρχήν, λοιπόν, χρειαζόμαστε μια αναδιοργάνωση της δομής των Ενόπλων Δυνάμεων και έναν εξορθολογισμό της λειτουργίας τους. Και συνακόλουθα με αυτό, την επιλογή εκείνων των Οπλικών Συστημάτων, που μπορούν να υποστηρίξουν αυτή την δομή. Θα πρέπει, επίσης, επειδή ουδέποτε θα έχουμε τη δυνατότητα να καλύψουμε το 100% των αναγκών και των επιθυμιών μας, να έχουμε μια σαφή προτεραιοποίηση. Τι μπορούμε να κάνουμε πρώτα και τι μας χρειάζεται περισσότερο από αυτά τα Οπλικά Συστήματα. 
Υπ’ αυτή την έννοια λοιπόν, κάνουμε μια συνολική αναθεώρηση του εξοπλιστικού προγράμματος της χώρας, ώστε να υπηρετήσει αυτή τη νέα δομή την οποία επίσης επεξεργαζόμαστε. Όταν αναφέρομαι δε σε νέα δομή, νομίζω ότι το σύνολο σχεδόν εδώ έχει εμπειρία του τρόπου στελέχωσης των μονάδων, κυρίως του Ελληνικού Στρατού.  Ξέρετε ότι οι περισσότερες από τις μονάδες έχουν μεγάλες ελλείψεις σε προσωπικό, αποτελούν στην πραγματικότητα «σκελετό» των μονάδων. Νομίζω ότι θα πρέπει να δούμε πώς θα μπορούσαμε να δημιουργήσουμε ένα διαφορετικό πιο ευέλικτο σχήμα, το οποίο θα έχει επαρκή στελέχωση και θα έχει και ενεργό εξοπλισμό.
Δεν παραλείπω να σας πω ότι θα πρέπει να δούμε με πολύ μεγάλη σοβαρότητα τον εκσυγχρονισμό των επικοινωνιών μας. Θα πρέπει να δούμε τη χρήση δορυφορικών επικοινωνιών. Αξίζει κανείς, εάν τον ενδιαφέρει ειδικά το θέμα, να δει. Είναι ένα μέρος που μπορεί να προκύπτει και από ανοικτές πηγές, τον εξοπλισμό σε δορυφορικές επικοινωνίες της γειτονικής μας Τουρκίας.
Ενδεικτικά σας λέω, για να έχετε μια εικόνα, ότι θα προβούμε στο ΓΕΕΘΑ σε έναν νέο κλάδο ο οποίος θα λέγεται «Κλάδος Μετεξέλιξης, Καινοτομίας και Αμυντικής Τεχνολογίας». Θα δημιουργήσουμε μια διοικητική δομή, για τη συστημική ενσωμάτωση της χρήσης των αυτόνομων συστημάτων. Η έκφραση η οποία θα περιγράφει θα είναι drones στην «καθομιλουμένη». Συνήθως όμως την έκφραση αυτή την επιφυλάσσουμε για drones τα οποία ίπτανται. Υπάρχουν αυτόνομα συστήματα που ίπτανται, υπάρχουν αυτόνομα συστήματα στο έδαφος, υπάρχουν αυτόνομα συστήματα στη θάλασσα και υπάρχουν και αυτόνομα συστήματα κάτω από τη θάλασσα.
Επίσης, στη νέα δομή θα υπάρξει Διοίκηση Κατασκευών και Αντιμετώπισης Φυσικών Καταστροφών. Εάν κάτι πρέπει να δούμε στα χρόνια που έρχονται είναι οι μεγάλες απειλές, που προέρχονται από την περιβαλλοντική αλλαγή. Η Θεσσαλία είναι ένα παράδειγμα προς τούτο. Θα δημιουργήσουμε, λοιπόν, Ειδικές Μονάδες οι οποίες θα έχουν και εξοπλισμό και εκπαίδευση, ώστε να μπορούν να ανταποκριθούν σε διττό ρόλο, και τον ρόλο των μονάδων των Ενόπλων Δυνάμεων, αλλά και Μονάδων οι οποίες μπορούν να βοηθήσουν την Πολιτική Προστασία και τελικά την κοινωνία στις περιπτώσεις των φυσικών καταστροφών.
Επίσης, θα προβούμε, όπως θα δείτε σε λίγες μέρες, σε ίδρυση Κοινού Σώματος Πληροφορικής το οποίο θα έχει σαν αντικείμενο και την τεχνητή νοημοσύνη ώστε να μπορέσουμε να ανταποκριθούμε και σε αυτόν τον τομέα στις προκλήσεις των καιρών. Θα δημιουργηθεί Τμήμα Πληροφορικής και στη Στρατιωτική Σχολή Αξιωματικών Σωμάτων.
Από κει και πέρα τώρα στα οπλικά συστήματα έχουμε μια στέρεη βάση, αλλά θα πρέπει να πάμε πιο πέρα. Προτεραιότητα είναι η ομογενοποίηση κατά το δυνατόν των τύπων των αεροσκαφών, που διαθέτει η πατρίδα μας. Θα πρέπει οπωσδήποτε να αυξήσουμε τη διαθεσιμότητα του στόλου των μεταγωγικών αεροσκαφών μας. Εκεί, δεν είναι μυστικό, έχουμε σημαντικό πρόβλημα. Θα πρέπει να προβούμε στη συντήρηση του στόλου των ελικοπτέρων μας. Δεν είναι μυστικό, έχουμε πρόβλημα. Ο εκσυγχρονισμός των φρεγατών ή μέρους των φρεγατών μας, πρέπει να είναι μια προτεραιότητα. Η ομογενοποίηση των υπαρχόντων αυτόνομων συστημάτων, ιπτάμενων συστημάτων, είναι επίσης μια προτεραιότητα.
 Πρέπει να προχωρήσουμε σε αποκτήσεις και νέων συστημάτων, να ολοκληρώσουμε, δηλαδή, την απόκτηση των Rafale, να προχωρήσουμε στα ήδη παραγγελθέντα ελικόπτερα MH-60 ROMEO και για το Πολεμικό Ναυτικό, για την επόμενη γενιά, όπως ξέρετε, υπάρχει μια έναρξη αξιολόγησης της συμμετοχής στο πρόγραμμα κατασκευής και ναυπήγησης των φρεγατών Constellation. Σαν ενδιάμεση λύση εξετάζεται η παραχώρηση τεσσάρων, - Λέγονται φρεγάτες-, αλλά δεν είναι φρεγάτες. Η έκφραση είναι Littoral Combat Ship από τις Ηνωμένες Πολιτείες της Αμερικής - ώστε να καλύψουμε το χρονικό κενό. Όπως ξέρετε οι φρεγάτες μας είναι όλες μιας ηλικίας.
Έρχομαι σε κάτι το οποίο θα είναι το πρώτο νομοθέτημα το οποίο θα απασχολήσει τη Βουλή στις εβδομάδες που έρχεται. Είναι ήδη έτοιμο. Ελπίζω, ότι θα παρουσιαστεί στο επόμενο Υπουργικό Συμβούλιο πρώτα. Έχει σταλεί για παρατηρήσεις στα Υπουργεία πριν δοθεί στη διαβούλευση. Αναφέρομαι στη δημιουργία ενός οικοσυστήματος καινοτομίας. Υπάρχει πάντα η αντίληψη της αγοράς από το ράφι, δηλαδή της αγοράς συστημάτων, έτοιμων πλατφόρμων από το εξωτερικό. Δεν λέω ότι η Ελλάδα, μπορεί να προχωρήσει αύριο το πρωί στην κατασκευή μεγάλων πλατφορμών, δικών της. Όμως, υπάρχουν επιτυχημένα διεθνή παραδείγματα, απολύτως επιτυχημένα διεθνή παραδείγματα.
 Αναφέρομαι, καταρχήν, στο παράδειγμα του Ισραήλ, αναφέρομαι στο παράδειγμα των Ηνωμένων Αραβικών Εμιράτων, αλλά και χωρών μελών της Ευρωπαϊκής Ένωσης όπως η Γαλλία, αλλά και το Ηνωμένο Βασίλειο με το οποίο μπορούμε να συνδέσουμε τις ανάγκες των Ενόπλων Δυνάμεων με την Ελληνική Αμυντική Βιομηχανία. Αυτό, μπορεί να γίνει μέσω ενός ενδιάμεσου φορέα τον οποίο θα συστήσουμε, του Ελληνικού Κέντρου Αμυντικής Καινοτομίας. Είναι ένα σύστημα απολύτως αποδεδειγμένο ότι έχει λειτουργήσει. Αν μπορώ να σας το πω περιγραφικά, τα Επιτελεία διατυπώνουν τις ανάγκες τους, το συγκεκριμένο Κέντρο τις προκηρύσσει και χρηματοδοτεί την κατασκευή πρωτοτύπων.
Όσο και αν σας φαίνεται περίεργο τα χρήματα υπάρχουν. Είναι από τους λίγους τομείς που υπάρχει χρηματοδότηση και από ευρωπαϊκά προγράμματα, αλλά και από χρήματα, που υπάρχουν ήδη διαθέσιμα σε εμάς. Η κατασκευή πρωτότυπου εφόσον εξυπηρετεί τις ανάγκες των Ενόπλων Δυνάμεων χρηματοδοτείται. Από κει και πέρα νομίζω ότι έχετε δει πώς λειτούργησε αυτό στην περίπτωση του Ισραήλ. Το iron dome, ο αεροπορικός θόλος είναι ένα προϊόν αυτής της διαδικασίας. Βεβαίως, είμαι στη διάθεσή σας να σας εξηγήσω αναλυτικά, πώς αυτό θα λειτουργήσει και ποια χρηματοδοτικά εργαλεία είναι απολύτως διαθέσιμα γι’ αυτό. 
Η υπάρχουσα Ελληνική Αμυντική Βιομηχανία, οφείλει να εξυγιανθεί. Τη χωρίζουμε σε δύο τμήματα στην κρατική και στην μη κρατική. Όσον αφορά το κρατικό κομμάτι, ήδη έχει γίνει μια μεγάλη παρέμβαση στην ΕΑΒ. Θέλω να σας είμαι σαφής, χωρίς την ΕΑΒ δεν υπάρχει δυνατότητα να λειτουργήσει η Ελληνική Πολεμική Αεροπορία. Γι’ αυτό η ΕΑΒ πρέπει οπωσδήποτε να εξυγιανθεί. Η ΕΑΒ είναι μια αμαρτία δεκαετιών και αν δείτε τον ισολογισμό της με τις παρατηρήσεις των ορκωτών, τις οποίες μεταφέρει ο ισολογισμός θα καταλάβετε τι εννοώ. Δεν υπάρχει κανένας λόγος να επεκταθώ εδώ σε αυτό. Κατ’ αρχήν πήρα -θα μου επιτρέψετε να πω- το πολιτικό ρίσκο να αναλάβει το Υπουργείο Εθνικής Άμυνας το θέμα της ΕΑΒ. 
Τοποθετήσαμε ένα νέο Διοικητικό Συμβούλιο, θεωρώ ένα Διοικητικό Συμβούλιο γενικής αποδοχής. Αναμένω από αυτό το Διοικητικό Συμβούλιο την αξιολόγηση της παρούσας κατάστασης, την εξυγίανση του προϋπολογισμού της και από κει και πέρα την εκτίμηση, για το πώς μπορούμε να προχωρήσουμε περαιτέρω. Στην ΕΑΒ υπάρχουν τομείς, οι οποίοι λειτουργούν ικανοποιητικά ή σχεδόν ικανοποιητικά. Αναφέρομαι στο πρόγραμμα Viper των F-16 κι αυτό λειτουργεί με κάποιες υστερήσεις, αλλά λειτουργεί. Στο πρόγραμμα εκπαίδευσης μετά από τη Συμφωνία με τα Ηνωμένα Αραβικά Εμιράτα. Αυτό λειτουργεί. Οι υπόλοιποι όμως τομείς της ΕΑΒ, ο επισκευαστικός τομέας παραδείγματος χάρη των μεταγωγικών αεροσκαφών της Πολεμικής Αεροπορίας, βρίσκεται σε μια φάση που δεν θα ήθελα να χαρακτηρίσω. 
Στα Ελληνικά Αμυντικά Συστήματα, γίνεται μια εκτίμηση μιας πολύ κακής κατάστασης. Ελπίζω ότι όταν καταλήξει και το Υπουργείο Οικονομικών τι ακριβώς θεωρεί ότι μπορεί να γίνει θα είμαι σε θέση να σας κάνω μια εκτίμηση. Πάντως, επίσης, πρόκειται για μια έντονα ζημιογόνα επιχείρηση. Θα πρέπει να αναζητηθεί αν υπάρχουν δυνατότητες να διασωθεί και να εξελιχθεί δεδομένου μάλιστα ότι υπάρχει τεράστια ανάγκη αυτή τη στιγμή στην Ευρωπαϊκή Ένωση, αλλά και στον κόσμο, για την παραγωγή πυρομαχικών. 
Τώρα όσον αφορά το υπόλοιπο τμήμα όπως ξέρετε υπάρχει ιδιώτης επενδυτής στα Ναυπηγεία Σκαραμαγκά. Το Ελληνικό Πολεμικό Ναυτικό αυτή τη στιγμή, δεν έχει πλοία μέσα στα Ελληνικά Ναυπηγεία. Όμως, είναι αυτονόητο ότι υπάρχει κατασκευαστικό και επισκευαστικό έργο, για την Ελληνική Ναυπηγική Βιομηχανία, αρκεί και αυτή να μπορεί να ανταποκριθεί στις ανάγκες του Πολεμικού Ναυτικού. 
Έρχομαι στο θέμα της θητείας. Έχουμε όλοι νομίζω υπηρετήσει στις Ελληνικές Ένοπλες Δυνάμεις. Νομίζω, γνωρίζουμε πώς είναι τα πράγματα. Πάντως τα τελευταία χρόνια αίσθησή μου είναι ότι η θητεία ήταν περισσότερο μια αγγαρεία και λιγότερο μια υπηρεσία προς την πατρίδα. Δεδομένης και της δημογραφικής κατάστασης είναι απολύτως υποχρεωτικό αυτό να αλλάξει. Είναι απολύτως υποχρεωτικό να μπορέσουμε κατ’ αρχήν να προσφέρουμε επαρκή εκπαίδευση στους στρατεύσιμους. Επίσης, κατ’ αρχήν σε εθελοντική βάση -ελπίζω όμως ότι αυτό σιγά σιγά θα γενικευθεί- να υπάρχει επανάκληση σε τακτά χρονικά διαστήματα και επανεκπαίδευση στις μονάδες, ώστε να μπορέσουμε να έχουμε έναν τέτοιο αριθμό, που να μας επιτρέπει να ανταποκριθούμε στις προκλήσεις, που θέτει ο αριθμός των πιθανών αντιπάλων της πατρίδας μας. Επειδή δεν χρειάζεται να ανακαλύψουμε τον τροχό τις περισσότερες φορές, μπορούμε να παίρνουμε παραδείγματα και να τα προσαρμόζουμε έχει επιλεγεί το Φινλανδικό μοντέλο, ως αρχική προσέγγιση. Θα είμαι στη Φινλανδία την επόμενη εβδομάδα. Θα μου γίνει εκτενής ανάλυση γιατί έχω σειρά αποριών τις οποίες έχω διατυπώσει, για το πώς και τι και από κει και πέρα θα δούμε πώς θα μπορέσουμε σε σχέση με την αλλαγή και της δομής να προσαρμόσουμε τη θητεία σε αυτό το οποίο η χώρα απαιτεί. 
	Αυτό επίσης θα αποτελέσει και όφελος για τους στρατεύσιμους, υπό την έννοια ότι σκοπός είναι να μπορεί να υπάρχει και πιστοποίηση δεξιοτήτων μέσα από αυτήν τη θητεία και την υπηρεσία στην πατρίδα. Αξιόπιστη πιστοποίηση η οποία θα αποτελεί επαγγελματικό προσόν, για τους στρατευθέντες στην επαγγελματική τους ζωή μετά την υπηρεσία τους προς την πατρίδα. Θα μπορούσα να μιλώ πάρα πολύ ώρα, για τα ειδικά θέματα, που θέτει η ανάγκη να προσελκύσουμε ικανό ανθρώπινο δυναμικό. Παραδείγματος χάρη στα θέματα τεχνητής νοημοσύνης και όλα τα σχετικά καταλαβαίνετε ότι υπάρχει τεράστια ζήτηση στην ευρύτερη αγορά εργασίας και για να μπορέσει να διατηρήσει ο στρατός, οι Ένοπλες Δυνάμεις της πατρίδας μας αξιόλογο στελεχιακό δυναμικό, θα πρέπει να εφεύρει μηχανισμούς, διότι η μισθολογική προσφορά, δεν είναι με κανένα τρόπο ανταγωνιστική αυτού που η αγορά προσφέρει. Έχουμε σκέψεις πάνω σ αυτό. Μπορώ να σας τις διατυπώσω σε μελλοντική συνεδρίαση ή σε μελλοντική παρουσίαση αυτού του σχήματος. Θα ήθελα όμως σε μια γενική τοποθέτηση να σας πω ότι επανεξετάσουμε και την εξέλιξη της καριέρας των αξιωματικών και των υπαξιωματικών, ώστε να μπορέσει να είναι και αποδοτικότερη αλλά και καλύτερη για αυτούς τους ίδιους.
Σχεδιάζουμε τη δημιουργία μιας ενιαίας δομής αμυντικής επιστήμης. Οι στρατιωτικές σχολές θα διατηρηθούν ως αυτόνομες συνιστώσες, αλλά θα υπάρχει μια ομπρέλα η οποία θα χειρίζεται νομίζουμε με καλύτερο τρόπο όλα αυτά τα ζητήματα. Δηλαδή, τη Σχολή Ευέλπιδων, τη Σχολή Δοκίμων, τη Σχολή Ικάρων, τη Σχολή Αξιωματικών Σωμάτων, τη Διακλαδική Σχολή Πολέμου και τη Σχολή Εθνικής Άμυνας, στις οποίες στο νομοθέτημα που θα έρθει θα δώσουμε και τη δυνατότητα να παρέχουν μεταπτυχιακούς τίτλους και διδακτορικούς τίτλους και να εκτελούν έρευνα. Και θα τη συνδέσουμε αυτή την έρευνα με το σύστημα καινοτομίας που σας είπα προηγουμένως.
Δεν σας κρύβω, ότι υπάρχει μεγάλη ανάγκη για τη βελτίωση των όρων ζωής των στελεχών των Ενόπλων Δυνάμεων. Δεν μπορεί το Υπουργείο Εθνικής Άμυνας να αυξήσει τη μισθολογική αντικαταβολή, αυτό που μπορεί να κάνει όμως, είναι να βελτιώσει τη ζωή των στελεχών. Γι’ αυτό έχουμε εκπονήσει ένα νομίζω πολύ φιλόδοξο οικιστικό πρόγραμμα κατασκευής 1.400 κατοικιών σε όλη την επικράτεια, χωρισμένο σε τρεις διαφορετικές φάσεις. Είμαστε έτοιμοι να ξεκινήσουμε την υλοποίηση της πρώτης φάσης κατασκευής 700 κατοικιών στα νησιά και στον Έβρο. Ιδίως στα νησιά η ανάγκη είναι απολύτως ζωτική. Αυτό το οποίο πρέπει να καταβάλει το στέλεχος των Ενόπλων Δυνάμεων, για να νοικιάσει ένα σπίτι είναι τελείως δυσανάλογο με το μισθό τον οποίο παίρνει.
 Ελπίζουμε ότι αυτό το πρόγραμμα της κατασκευής των 700 κατοικιών θα χρηματοδοτηθεί με 100 εκατομμύρια από το Πρόγραμμα Δημοσίων Επενδύσεων που θα μπορέσει να τελειώσει με τον αρχικό προγραμματισμό το τέλος του 2026. Εγώ, θα έλεγα τον Ιούνιο του 2027. Έχουμε υπολογίσει η έναρξη των διαγωνιστικών διαδικασιών να είναι τον Απρίλιο του 2024. Καταλαβαίνω ότι θεωρείτε αισιόδοξα τα χρονοδιαγράμματα, όμως μιλάμε για συγκεκριμένα σχέδια κατοικιών απολύτως ομογενοποιημένα, τα οποία ήδη έχουν κατασκευαστεί και αποτελούν δύο ειδών κατοικίες, 58 και 84 περίπου τετραγωνικών μέτρων. Κατοικίες ενός δωματίου και δύο δωματίων, ανάλογα με την οικογενειακή κατάσταση των στελεχών.
Πρέπει να υπάρξουν παρεμβάσεις στα μετοχικά ταμεία. Έχουν ήδη παραγγελθεί οι αναλογιστικές μελέτες σε βάθος 50 ετών τις οποίες θα πρέπει να συζητήσουμε για να δούμε ποια είναι η βιωσιμότητά τους. Οφείλω να σας πω με όποια εμπειρία η επαγγελματική μου ιδιότητα μου δίνει ο αρχικός έλεγχος των αριθμών μου δημιουργεί πολύ μεγάλες ανησυχίες, αλλά είναι κάτι το οποίο θα πρέπει να συζητήσουμε και μαζί όταν αυτές οι αναλογιστικές μελέτες έρθουν. Αυτό θα είναι σύντομα σε διάστημα εβδομάδων. Και επίσης, θα γίνει μια νέα προσπάθεια αναβάθμισης της αξιοποίησης της πολύ μεγάλης ακίνητης περιουσίας των Ενόπλων Δυνάμεων, ώστε η πρόσοδοι από αυτή την περιουσία να λειτουργήσουν, για την κατασκευή επιπλέον κατοικιών όπως είπα προηγουμένως και για τη δημιουργία γενικά καλύτερων συνθηκών ζωής, για τα στελέχη των Ενόπλων Δυνάμεων. Αναφέρομαι πέραν των λεσχών, σε βρεφονηπιακούς σταθμούς, κέντρα φροντίδας ηλικιωμένων αποστράτων στελεχών κ.τ.λ.. Κάτι στο οποίο αυτή τη στιγμή είμαστε ιδιαίτερα αδύναμοι. 
Τελειώνοντας, θα ήθελα να πω μια καταλυτική φράση, για τα πολεμικά μουσεία και ιδίως το Πολεμικό Μουσείο της Αθήνας. Θεωρούμε ότι είναι ένα εμβληματικό κτίριο. Θα θέλαμε όμως να υπάρχει μια πολύ στενότερη διασύνδεσή του με την κοινωνία και μια πολύ μεγαλύτερη δυνατότητα προβολής του ιστορικού γίγνεσθαι του ελληνισμού και του τι οι Ένοπλες Δυνάμεις προσέφεραν και αν θέλετε μπορούν να προσφέρουν στην πατρίδα, μέσα από μια διαδραστικότητα, που θα ανταποκρίνεται στις συνθήκες του 21ου αιώνα. Επειδή η αντίληψή μου είναι πάντα, όπως σας είπα, η προσέγγιση ξένων επιτυχημένων παραδειγμάτων, έχουμε ήδη κάνει μια συνεννόηση με το Βρετανικό Μουσείο το Imperial World Museum. Θα υπάρξει επίσκεψη τις αμέσως προσεχείς εβδομάδες, θα δούμε πώς μπορούμε να αντιγράψουμε μοντέλα συνεργασίας και δυνατότητες παρουσίασης εκθεμάτων και βελτίωσης συνολικά της εικόνας. 
Σε όλα αυτά τα θέματα βεβαίως που σας είπα, υπάρχουν επιμέρους προβλήματα ειδικά ή γενικότερα, τα οποία θα μπορούσα εάν εξετάζαμε αυτοτελώς αυτό το θέμα να επεκταθώ και να εξηγήσω και να σας πω και τις αρχικές σκέψεις, αλλά νομίζω ότι ως πρώτη ενημέρωση της Επιτροπής, μάλλον θα σας κούραζα. Επαναλαμβάνω, όμως, ότι είμαι πάντοτε στη διάθεση και των κομμάτων και των συναδέλφων ατομικά θεωρώντας ότι ο συγκεκριμένος κλάδος, είναι πολύ περισσότερο ο κλάδος εθνικής συνεννόησης και αντίληψης, με τις όποιες διαφορές μπορούμε να έχουμε, και πολύ λιγότερο τομέας αυτοτελούς απλώς κυβερνητικής δραστηριότητας. Σας ευχαριστώ πολύ, κύριε Υπουργέ για την μεστή ενημέρωση. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Τον λόγο έχει ο κ. Λαμπρόπουλος. 
ΙΩΑΝΝΗΣ ΛΑΜΠΡΟΠΟΥΛΟΣ: Ευχαριστώ πολύ, κύριε Πρόεδρε. Κύριε Υπουργέ, σας ευχαριστούμε, για την ενημέρωση που μας κάνατε και από Υπουργός Εξωτερικών κάνατε κάτι ανάλογο και αυτό είναι πάρα πολύ θετικό για την εθνική αντιπροσωπεία, για όλα τα κόμματα, για όλους μας, να ακούμε τον σχεδιασμό σας, να βλέπουμε προς τα πού πάνε τα πράγματα. Είναι πάρα πολύ θετικό και σας συγχαίρουμε, το τονίζω διπλά. 
Κύριε Υφυπουργέ, κύριε Αρχηγέ να σας ευχηθούμε να έχετε δύναμη, να έχετε υγεία. Ο λαός μας αγαπάει το στράτευμα, στηρίζει το στράτευμα, εμπιστεύεται το στράτευμα, εμπιστεύεται τους αξιωματικούς. Θέλουμε, λοιπόν, περιμένουμε και πιστεύουμε ότι θα δώσετε όλες τις καλές δυνάμεις σας για να προσφέρετε, για να έχουμε Ένοπλες Δυνάμεις ισχυρές και πιστές στο καθήκον τους και στη δημοκρατία μας, όπως είναι.
  Αγαπητοί μου συνάδελφοι, η οικονομική κρίση που ζήσαμε όλοι, αλλά και μία λογική που επικράτησε από το 2015 μέχρι το 2019 ότι ας ρισκάρουμε με τη γείτονα, οδήγησε τα πράγματα το 2019 οι ‘Ένοπλες Δυνάμεις μας να μην είναι σε καλή κατάσταση. Να μην είναι στην κατάσταση που θα θέλαμε και θα έπρεπε. Το 2014 στις 30 Ιουλίου εισηγήθηκα 40 προγράμματα, 40 φακέλους έφερα στη Βουλή για ανταλλακτικά. Συμφώνησαν τα περισσότερα κόμματα, δεν ψήφισε τότε ο ΣΥΡΙΖΑ. Είχα πει δυο κουβέντες, ότι πρέπει όλοι να στηρίξουμε την προσπάθεια παρά τα οικονομικά προβλήματα, γιατί θα χρειαστούμε πολύ χρόνο και χρήμα, για να επαναφέρουμε όλα τα συστήματά μας σε επαναλειτουργία. Ψηφίστηκε από τη Βουλή, πέρασε από την Επιτροπή μας, έτρεχαν οι διαγωνισμοί, έτρεχαν οι διαδικασίες και τον Ιανουάριο του 2015 που άλλαξε η κυβέρνηση σταμάτησαν και τα 40 προγράμματα. Ήταν για τα C130, για τα mirage, για όλα, για τα κυριότερα οπλικά μας συστήματα. Αυτοί οι φάκελοι άρχισαν οι ίδιοι να έρχονται με υπογραφές υπουργών, του Υπουργού Εθνικής Άμυνας πάλι οι ίδιοι σχεδόν το 2019. Σκεφτείτε τι έγινε μέχρι τότε. Δεν το λέω για κανένα άλλο λόγο, δεν το λέω ούτε, για να κρίνω και να επικρίνω κανέναν. Το λέω μόνο για να μην επαναλάβουμε αυτό το λάθος που έγινε τότε.
Έχετε ένα μεγάλο έργο να επιτελέσετε, πολύ μεγάλο έργο. Η Ελλάδα φυσικά, όλοι το θέλουμε και η Κυβέρνησή μας, να είναι παράγοντας σταθερότητας να έχει ισχυρή δύναμη αποτροπής, για να το σκεφθεί οποιοσδήποτε να σηκώσει το χέρι εναντίον μας. Χρειάζεται λοιπόν προγραμματισμός, χρειάζεται προτεραιοποίηση. Χαίρομαι που είπατε αυτή τη λέξη κύριε Υπουργέ, γιατί όλα δεν μπορούν να γίνουν αμέσως. Πρέπει να ξεκινήσουμε από εκεί. Πρέπει να θέσουμε σε επαναλειτουργία όλα τα οπλικά συστήματα, που μπορεί να είναι εκτός σήμερα. Ξεκινάμε από εκεί. Αυτά που έχουμε να είναι σε λειτουργία. Πρέπει όπως πολύ σωστά μέχρι τώρα έχει πράξει η κυβέρνηση, να αγοράσουμε καινούργια οπλικά συστήματα και το κάναμε, με τις φρεγάτες, με τα αεροπλάνα και πολλά άλλα συστήματα, που έχουν γίνει μέχρι τώρα. Έξυπνα όπλα, να υπερέχουμε σε ποιότητα, σε ποσότητα είναι πάρα πολύ δύσκολο, αλλά να υπερέχουμε σε ποιότητα  και αυτό, μπορούμε να το επιτύχουμε. 
Θέλω να χαιρετίσω τη λέξη που είπατε επίσης, για την αξιοποίηση της περιουσίας. Έχουν μια τεράστια περιουσία οι ένοπλες δυνάμεις. Είχα ασχοληθεί το 2006 και υπάρχει στα συρτάρια του Υπουργείου νομοσχέδιο έτοιμο, με τις υπογραφές όλων των Υπουργών, που για κάποιο λόγο σταμάτησε όλη αυτή η ιστορία. Υπάρχει μια τεράστια περιουσία που μπορεί να την εκμεταλλευτεί το Υπουργείο Εθνικής Άμυνας, προς όφελος των αξιωματικών και φυσικά του προσωπικού, αλλά κυρίως να ικανοποιήσει όλες τις ανάγκες του. Χρειαζόμαστε καλύτερη εκπαίδευση, πάντα το καλύτερο υπάρχει. Πολύ σωστά προωθείται με την ΕΑΒ. Υπήρχε ένα τεράστιο πάντα πρόβλημα, Υπουργείο Οικονομικών, Υπουργείο Εθνικής Άμυνας. Πρέπει  η ΕΑΒ πάση θυσία να αναβαθμιστεί. Είναι η ψυχή της αεροπορίας μας των Ενόπλων μας Δυνάμεων. Είναι η ψυχή της αεροπορίας μας, των ενόπλων δυνάμεων. Σωστά το πιάσατε από την αρχή, προχωρήστε, πιστεύω ότι έχετε τη στήριξη όλων των πτερύγων. Όλοι μας είμαστε πατριώτες, όλοι αγαπάμε την πατρίδα μας και θέλουμε ισχυρές Ένοπλες Δυνάμεις. Δεν αμφισβητούμε τον πατριωτισμό κανενός.
Την εγχώρια αμυντική βιομηχανία με κανόνες όμως, γιατί έχουμε ζήσει καταστάσεις παλιές που κάποιοι εγχώριοι αναλάμβαναν και δεν έκαναν το έργο που έπρεπε. Παράδειγμα, το σύστημα ηλεκτρονικού πολέμου, θα γνωρίζει ο κ. Αρχηγός τι έγινε. Τα Ναυπηγεία δεν θα μπορούν να κρατηθούν και να μείνουν στη ζωή μόνο με τις Ένοπλες Δυνάμεις, μόνο με το Πολεμικό Ναυτικό. Θα πρέπει να εξασφαλίζουν κι άλλες εργασίες και άλλες δουλειές, για να μπορούν να σταθούν στα πόδια τους, να υπάρχουν οι εργαζόμενοι, που όλοι το θέλουμε και βεβαίως να εξυπηρετούνται τα προγράμματα του Πολεμικού μας Ναυτικού. 
Έχετε επίσης να δώσετε μεγάλες απαντήσεις και να γίνει πολύ σωστή δουλειά και προετοιμασία στα μη επανδρωμένα, στα τηλεκατευθυνόμενα από τον αέρα και ακούσαμε τελευταία και από τη θάλασσα. Είναι ένα τεράστιο μεγάλο πρόβλημα, που πρέπει άμεσα, γρήγορα και αποτελεσματικά να δώσουμε απαντήσεις. Στον ηλεκτρονικό πόλεμο, τη στήριξη του ανθρώπινου δυναμικού μας και το χαίρομαι, γιατί ξεκινήσατε ήδη ένα πρόγραμμα για τα σπίτια των αξιωματικών μας, που ζουν στην παραμεθόριο, σε τουριστικές περιοχές, που δεν μπορούν να ανταποκριθούν στα ενοίκια. Η θητεία επίσης με την υπογεννητικότητα, θα πρέπει και εκεί να το δούμε, να παρθούν ριζικές αποφάσεις σε βάθος, αποφάσεις που θα λύσουν το πρόβλημα. 
Θέλω να απευθυνθώ σε όλες τις πτέρυγες. Δεν έχουμε διαφορές στα θέματα της άμυνας, έχουμε αντιπολίτευση σε οποιαδήποτε άλλα θέματα. Εδώ, στον τομέα αυτόν, πρέπει να έχουμε κοινή ενέργεια, κοινή σκέψη, κοινή στήριξη όλοι, προτάσεις πρέπει να υπάρχουν, να ακούγονται, να επεξεργάζονται, τις θέλουμε και είναι χρήσιμες από όποια πλευρά και αν προέρχονται. Τελειώνοντας, θέλω να κλείσω με πέντε λέξεις. Καλή οικονομία, για να μπορέσουμε να χρηματοδοτήσουμε τα όποια προγράμματα. Προγραμματισμός, προετοιμασία καλή, οργάνωση καλή, δουλειά, ενότητα, για ισχυρές Ένοπλες Δυνάμεις. Πιστεύω, ότι αυτή η Επιτροπή, μπορεί να το καταφέρει. Ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε πολύ τον κύριο συνάδελφο, τον κύριο Λαμπρόπουλο. 
Τον λόγο τώρα έχει από τον ΣΥΡΙΖΑ με webex –είναι στο εξωτερικό- ο συνάδελφος, ο κύριος Αποστολάκης. Κύριε Αποστολάκη, έχετε τον λόγο.
ΕΥΑΓΓΕΛΟΣ ΑΠΟΣΤΟΛΑΚΗΣ: Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, η παρουσία του Υπουργού στην Επιτροπή και η ενημέρωση για τα ζητήματα της εθνικής άμυνας είναι πολύτιμη και ως Αξιωματική Αντιπολίτευση τον ευχαριστούμε. Στις δημοκρατικές χώρες είναι απαραίτητος ο δημόσιος διάλογος, όπου το επιτρέπει η φύση των θεμάτων και η τήρηση των κοινοβουλευτικών διαδικασιών και αυτό γιατί οι πολίτες έχουν δικαίωμα να πληροφορούνται, για τα συγκεκριμένα ζητήματα, αλλά και γιατί οι αποφάσεις για τα θέματα αυτά, πρέπει να έχουν την ευρύτερη δυνατή συναίνεση και δημοκρατική νομιμοποίηση. Με αυτό τον τρόπο επιτυγχάνεται ένα στέρεο έδαφος, το οποίο είναι απαραίτητο στη χάραξη και διατήρηση της εθνικής στρατηγικής. 
Θέλω να γυρίσω λίγο ξεκινώντας στα όσα είπε ο αγαπητός συνάδελφος ο κ. Λαμπρόπουλος, για το ότι σταμάτησαν τα προγράμματα με την καινούργια κυβέρνηση που άλλαξε τότε. Δεν υπήρχαν χρήματα. Δεν φτάνανε δυστυχώς οι υπογραφές για να προχωρήσουμε. Ελπίζω ότι τώρα θα μπορέσουμε να υλοποιήσουμε όλα αυτά που εξαγγείλατε, κύριε Υπουργέ. 
Να ξεκινήσω όμως με ένα ζήτημα, το οποίο είναι ιδιαίτερα σοβαρό και επίκαιρο και θέλω να κάνω μια αναφορά στις τουρκικές NAVTEX. Σήμερα είχαμε τη δεύτερη NAVTEX για την αεροναυτική άσκηση, που πραγματοποιείται ανοικτά της Καρπάθου. Δεν πρόκειται για ένα μεμονωμένο περιστατικό, αλλά για μια συνήθη πρακτική της Τουρκίας, η οποία μέσω NAVTEX και αντι-NAVTEX και NOTAM αμφισβητεί την κυριαρχία και τα κυριαρχικά μας δικαιώματα. Θέλω να ρωτήσω τον κύριο Υπουργό, πώς κρίνει ο ίδιος το συγκεκριμένο θέμα. Ναι μεν είναι ένα ζήτημα που δεν προέκυψε τώρα, αλλά όμως συνεχίζεται, παρά τα όσα συμφωνήθηκαν και διατυπώθηκαν με τη Διακήρυξη των Αθηνών στις 07/12/23, περίπου 2 μήνες πριν. 
Άλλο ένα ζήτημα μεγάλης σπουδαιότητας είναι το τι ακριβώς θα προκύψει από τη διαπραγματευτική διαδικασία με τις Ηνωμένες Πολιτείες όσον αφορά στο εξοπλιστικό πρόγραμμα των F-35. Κάναμε μια κουβέντα με τον κύριο Υπουργό, περιμένουμε κάποιες απαντήσεις. Ελπίζω να μην μπούμε στα κομμάτια που είναι απόρρητα, αλλά πρέπει να γίνει μια ενημέρωση. Είναι γνωστό ότι οι Ένοπλες Δυνάμεις της χώρας μας χρειάζονται αναβάθμιση και μάλιστα μια αναβάθμιση, η οποία θα μας εξασφαλίσει ένα ποιοτικό συγκριτικό πλεονέκτημα με σκοπό την κατά το δυνατό μέγιστη εξασφάλιση της αποτρεπτικής μας ισχύος. Προκύπτουν όμως εύλογα ερωτήματα. Πρώτον, είναι για τα αεροσκάφη F-35, που σε περίπτωση που τα αποκτήσουμε, θα εξασφαλίσουν αυτό το ποιοτικό πλεονέκτημα που έχουμε ανάγκη; Αυτό το ερώτημα το θέτω, καθώς αναβαθμίζουμε τα F-16, πήραμε τα Rafale και αν πάρουμε τα F-35 βλέπουμε ότι διευρύνεται η πολυτυπία των αεροσκαφών και είναι ένα σοβαρό ζήτημα -το αναφέρατε κύριε Υπουργέ- εάν μπορούμε να τα υποστηρίξουμε στο βέλτιστο επίπεδο, τόσο υλικά όσο και σε ανθρώπινο δυναμικό. 
Δεύτερο, ποιο θα είναι αυτό το κόστος; Υπάρχει το δημοσιονομικό περιθώριο για την προμήθεια των F-35; Κατόπιν και των δηλώσεων της Αμερικανίδας αναπληρώτριας ΥΠΕΞ της Βικτόρια Νούλαντ, κατά την επίσκεψή της στην Τουρκία, περί πιθανού καλωσορίσματος της γείτονος, ξανά στο πρόγραμμα των F-35, εφόσον προκύψουν κάποιοι όροι, προκύπτει άλλο ένα ερώτημα: Σε περίπτωση που η Τουρκία πάρει τα F-35, δεν χάνεται έτσι το πλεονέκτημα που επιχειρούμε να δημιουργήσουμε και να εξασφαλίσουμε μέσω του συγκεκριμένου εξοπλιστικού προγράμματος; 
Σε άμεση συνάφεια με το πρόγραμμα των F-35 βρίσκεται και το δωρεάν πακέτο υλικού από τις αμερικανικές ‘Ένοπλες Δυνάμεις. Εδώ θέλω να σημειώσω ότι θα πρέπει να μελετηθεί. Πάρα πολύ σοβαρά ακριβώς τι θα περιλαμβάνει αυτό το πακέτο. Οπωσδήποτε χρειαζόμαστε ανανέωση των πλοίων. Οπωσδήποτε χρειαζόμαστε μια λύση, μέχρι να φτάσουμε στην κατασκευή των φρεγατών εάν το πρόγραμμα ευοδώσει των Constellation. 
               Για τις φρεγάτες LCS το κόστος μετατροπής και αναβάθμισης, εκτιμάται ότι θα είναι πολύ μεγάλο και μπορεί να αποδειχθεί ασύμφορο. Θα ήθελα, λοιπόν, εφόσον ο Υπουργός έχει εικόνα, να μας ενημερώσει, για αυτό το θέμα. 
Ένα άλλο ζήτημα που μας απασχολεί πάρα πολύ έντονα και είναι κρίσιμο είναι η αποστολή στρατιωτικού υλικού από τη χώρα μας στην Ουκρανία. Πρέπει να διευκρινιστεί εδώ στην Επιτροπή τι ακριβώς συμβαίνει, καθώς οι ειδήσεις που έρχονται στη δημοσιότητα είναι ανησυχητικές. Βλέπουμε φωτογραφίες, κινήσεις και μαρτυρίες ότι από στρατιωτικές μονάδες της Κορίνθου και της Κεντρικής Ελλάδας φεύγουν νταλίκες με βουλγαρικά νούμερα. Δεν ξέρουμε τι γίνεται. Έχουμε κάνει κάποια ερώτηση. Κάτι θα πρέπει να ειπωθεί. Θα ήθελα, λοιπόν, ο Υπουργός να μας πει ποιο είναι το είδος του στρατιωτικού υλικού και ποιες οι ποσότητες που έχουμε στείλει στην Ουκρανία. Σημαντικό, επίσης, είναι να απαντηθεί αν από τις αποστολές αυτού του υλικού, προκύπτει έλλειμμα στις δυνατότητες των δικών μας Ενόπλων Δυνάμεων. 
Είναι ένα ζήτημα κρίσιμο και συνδυαστικά με τις πρόσφατες τουρκικές Navtex που βάζουν στην ατζέντα το σύστημα της αποστρατικοποίησης των νησιών, πρέπει να έχει συγκεκριμένη απάντηση. Να προσθέσω και πάλι ότι η συνεχιζόμενη αποστολή στρατιωτικού υλικού στην Ουκρανία, δεν είναι προς τη σωστή κατεύθυνση και έχει ως μόνο αποτέλεσμα τη συνέχιση της εμπόλεμης κατάστασης.  Με την ευκαιρία της παρουσίας του κυρίου Υπουργού θέλω να θέσω και το ζήτημα της αποστολής της Φρεγάτας Ύδρας στην Ερυθρά Θάλασσα. Θα θέλαμε, λοιπόν, να μας δώσει ο κύριος Υπουργός μια πιο σαφή ενημέρωση, για τη συγκεκριμένη αποστολή. Πρέπει να μάθουμε ποια είναι η φύση της αποστολής, σε ποια ομάδα θα ενταχθεί, ποιος είναι ο επιδιωκόμενος σκοπός και αν υπάρχει η επιχειρησιακή ετοιμότητα, για τις συγκεκριμένες συνθήκες, που επικρατούν στην περιοχή.
Για το ζήτημα της εμπόλεμης κατάστασης στο Ισραήλ και τους χιλιάδες θανάτους αμάχων στη Λωρίδα της Γάζας, ως ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ, έχουμε δηλώσει σε κάθε τόνο ότι είναι άμεση η ανάγκη αποκλιμάκωσης και κατάπαυσης του πυρός. Η Ελλάδα σαν χώρα που σέβεται το Διεθνές Δίκαιο και τις επιταγές του, δεν μπορεί να ρίχνει νερό στο μύλο του πολέμου. Η διάχυση της σύγκρουσης στην ευρύτερη περιοχή έχει ήδη συμβεί. Ως εκ τούτου όλες οι ενέργειες της χώρας μας και σε επίπεδο άμυνας και σε επίπεδο εξωτερικής πολιτικής, θα πρέπει να έχουν σαν στόχο την άμεση αποκλιμάκωση της κατάστασης. 
Έρχομαι σε ένα άλλο θέμα που είναι λίγο δύσκολο να το ξεμπερδέψουμε, αλλά πρέπει να το πούμε. Περιμέναμε από τις Ηνωμένες Πολιτείες παράλληλα με την εξαγγελία των εξοπλιστικών για την Ελλάδα και για την Τουρκία για τα F16 που δώσαμε στην Τουρκία να μπουν κάποιοι περιορισμοί. Από ότι έχουμε δει από αυτά που διαμείβονται στις συζητήσεις και στα έγγραφα που ανταλλάσσονται, φαίνεται ότι μπαίνουν περιορισμοί και στις δύο χώρες να μην ίπτανται αυτά τα αεροσκάφη και να κάνουν παραβιάσεις από τη μία ή από την άλλη. Εδώ μπαίνει ένα μεγάλο ζήτημα. Οι δικές μας πτήσεις θα θεωρούνται παράτυπες εάν πετάμε από τα 6 μίλια και έξω. Ξέρετε πάρα πολύ γιατί.
Προχωράω στο επόμενο θέμα που αφορά την Αμυντική Βιομηχανία. Χαίρομαι, κύριε Υπουργέ, γιατί έχετε αναλάβει τις πρωτοβουλίες. Ελπίζω να αποδώσει η μεθόδευση και η κίνηση αυτή που έχει γίνει με το καινούργιο διοικητικό συμβούλιο. Είναι σίγουρα σε καλό δρόμο το γεγονός ότι η ΕΑΒ  ήρθε υπό την αιγίδα του Υπουργείου Άμυνας.
Τέλος, θέλω να επισημάνω την υποστήριξη του προσωπικού των Ενόπλων Δυνάμεων. Ακούγεται πάρα πολύ καλά και συγχαρητήρια γι’ αυτό. Ελπίζω να υλοποιηθεί η απόδοση των 700 κατοικιών, η κατασκευή τουλάχιστον, για τη στέγαση και αξιοποίηση της περιουσίας των Ενόπλων Δυνάμεων. Είναι κάποια πρόταση που έχουμε κάνει και εμείς. Ελπίζω όλα να πάνε καλά. Ευχαριστώ πάρα πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Αποστολάκη. Το λόγο έχει ο κύριος Μπιάγκης.
                  ΔΗΜΗΤΡΙΟΣ ΜΠΙΑΓΚΗΣ: Σας ευχαριστώ πολύ, κύριε Πρόεδρε. Κύριε Υπουργέ, κύριε Υφυπουργέ, κύριε Αρχηγέ, θα σας ευχαριστήσουμε πολύ για την παρουσία σας εδώ, θεωρούμε ότι τέτοιες συζητήσεις βοηθούν στην κοινή προσπάθεια για Ένοπλες Δυνάμεις αξιόμαχες, οι οποίες δεν θα έχουν τίποτα να ζηλέψουν.  Ο εκσυγχρονισμός των Ελληνικών Ενόπλων Δυνάμεων, αποτελεί και για μας μεγάλη προτεραιότητα, για την ασφάλεια της άμυνας της πατρίδας μας. Με τις αναδυόμενες γεωπολιτικές προκλήσεις και την ταχεία τεχνολογική εξέλιξη, η αναβάθμιση των Ενόπλων Δυνάμεων, κύριε Υπουργέ, είναι απαραίτητη, για τη διατήρηση της εθνικής ασφάλειας και για την προστασία των εθνικών συμφερόντων. 
                  Η γεωπολιτική αστάθεια των τελευταίων ετών και οι πρόσφατες συρράξεις, Ρωσία, Ουκρανία, Αρμενία, Αζερμπαϊτζάν, Ισραήλ, Χαμάς, σε συνδυασμό με την εντεινόμενη απειλή της Τουρκίας κατά των δύο κρατών του ελληνισμού, αναδεικνύουν τη σημασία ενός αξιόμαχου και σύγχρονου στρατού. Ενός στρατού, που υποστηρίζεται από μια εύρωστη αμυντική βιομηχανία και ένα σύστημα, αποφασιστικής εξωτερικής πολιτικής και αμυντικών συμμαχιών και συνεργασιών, συνθέτοντας έτσι το ελληνικό δόγμα αποτροπής. Σημαντικό ρόλο στους σύγχρονους στρατούς, παίζουν μεταξύ άλλων, παράγοντες, όπως η χρηστή και αποδοτική διαχείριση των διαθέσιμων πόρων, η εφαρμογή των αποδοτικών μεθόδων διοικητικής μέριμνας, η χρήση καινοτόμων και σύγχρονων τεχνολογιών και τακτικών μάχης, η εξασφάλιση αξιόπιστου συστήματος πληροφοριών και κυβερνοασφάλειας, η επιδίωξη στρατηγικών συνεργασιών και συμμαχιών, καθώς και η επίτευξη συνοχής και αμοιβαίου σεβασμού μεταξύ του λαού και των Ενόπλων Δυνάμεων της πατρίδας μας. 
                Τα τελευταία χρόνια, πέραν της σύναψης ορισμένων σημαντικών Διακρατικών Συμφωνιών αμυντικής συνεργασίας, οι οποίες, βεβαίως - βεβαίως, υποστηρίχθηκαν από το ΠΑΣΟΚ, οι προσπάθειες ενίσχυσης των Ενόπλων Δυνάμεων της χώρας, μοιάζουν να επικεντρώνονται σε μεγάλο βαθμό, σε ετεροβαρής προμήθειες αμυντικού εξοπλισμού και μόνο, ως επί το πλείστον και αυτές, από το εξωτερικό. 
Είναι γεγονός ότι οι ελληνικές Ένοπλες Δυνάμεις λόγω κυρίως της οικονομικής κρίσης που βιώσαμε τα τελευταία χρόνια, δεν ανανέωσαν και δεν μπόρεσαν να αναβαθμίσουν τον αμυντικό εξοπλισμό τους. 
                      Εντούτοις, κυρίες και κύριοι συνάδελφοι, όλα τα παραπάνω πολυδάπανα Προγράμματα προμηθειών αμυντικού εξοπλισμού που ήδη έχουν δρομολογηθεί, έχουν αποφασισθεί περιστασιακά και δεν εντάσσονται, κύριε Υπουργέ, σε ένα τεκμηριωμένο στρατηγικό σχεδιασμό και δεν διασφαλίζουν την ουσιαστική συμμετοχή και προοπτική ανάπτυξης της Ελληνικής Αμυντικής Βιομηχανίας. Θέλουμε, επίσης, να ξέρουμε, για την πρόσφατη απόφαση της Αμερικανικής Κυβέρνησης και τη θέση την οποία υπάρχει σε σχέση με τα F-35, όπως επίσης και για την παροχή του υφιστάμενου και μάλλον παλαιάς τεχνολογίας αμυντικού εξοπλισμού από τις Η.Π.Α. προς τη χώρα μας, μοιάζει περισσότερο θα λέγαμε εμείς «ως φτηνό αντίδωρο» παρά ως ποιοτικό δώρο, καθώς τα συγκεκριμένα δήθεν δωρεάν οπλικά συστήματα, συνεπάγονται, όπως έχει φανεί στο παρελθόν, τεράστιο κόστος αναβάθμισης και συντήρησης, παρέχοντας δυσανάλογα μικρή προστιθέμενη και επιχειρησιακή αξία. 
                  Με ποιο τρόπο λοιπόν τα συγκεκριμένα οπλικά συστήματα, συνάδουν με την επιδιωκόμενη ποιοτική στροφή που αναφερθήκατε των Ενόπλων Δυνάμεων και την προσπάθεια, στήριξης και εξυγίανσης της εγχώριας αμυντικής βιομηχανίας;
 
          Και πώς μπορούν να αξιοποιηθούν, δεδομένου ότι η Κυβέρνηση, εδώ και πάνω από τρία χρόνια, δεν έχει ακόμα καταφέρει να εκπονήσει το νομοθετικό προβλεπόμενο μακροπρόθεσμο προγραμματισμό των αμυντικών εξοπλισμών και εξακολουθεί να πορεύεται και μάλλον συγκυριακά, χωρίς σχέδιο, έχοντας μάλιστα υπόψη ότι σύμφωνα με το νόμο της Κυβέρνησης της Νέας Δημοκρατίας, θα έπρεπε, κύριε Υπουργέ, εδώ και 2,5 χρόνια, να έχει σχεδιαστεί και εγκριθεί, ο μακροπρόθεσμος προγραμματισμός αμυντικών εξοπλισμών, ΜΠΑΕ, καθώς βεβαίως και ο συνακόλουθος κυλιόμενος προγραμματισμός συμβάσεων στρατιωτικών εξοπλισμών, στους οποίους θα έπρεπε να εντάσσονται τα παραπάνω εξοπλιστικά προγράμματα. 
           Είναι φανερό, λοιπόν, ότι η σημερινή Κυβέρνηση έχει σχεδόν αποκλειστικά στραφεί, μέχρι τώρα τουλάχιστον, σε προμηθευτές αμυντικού εξοπλισμού από το εξωτερικό, ενώ συστηματικά απαξιώνονται με τις τακτικές της και οι προοπτικές ανάπτυξης της εγχώριας αμυντικής βιομηχανίας, όπως η Ελληνική Αεροπορική Βιομηχανία ή τα Ελληνικά Αμυντικά Συστήματα και εν πάση περιπτώσει, δεν έχει υποστηριχθεί εμπράκτως, η Ελληνική Αμυντική Βιομηχανία. Και έτσι η χώρα μας, παραμένει σχεδόν αδρανής, σε ότι αφορά την εγχώρια αμυντική έρευνα, ανάπτυξη και παραγωγή, τη στιγμή που γειτονικά κράτη, όπως η Τουρκία, έχουν κάνει άλματα, ας μην κρυβόμαστε. 
              Ειδικότερα για την προβληματική διαχείριση των ΕΑΣ, έχουμε καταθέσει πλήθος ερωτήσεων σαν πολιτικός χώρος, κύριε Υπουργέ, παραθέτοντας και συγκεκριμένες προτάσεις, χωρίς ακόμη ουσιαστικές απαντήσεις. Όπως εκτενώς έχουμε τεκμηριώσει και προτείνει σαν ΠΑΣΟΚ – ΚΙΝΗΜΑ ΑΛΛΑΓΗΣ, πρέπει να αποτελεί βασική προτεραιότητα της αμυντικής μας πολιτικής, η ενίσχυση της σχετικής εγχώριας αμυντικής βιομηχανίας, της έρευνας, της καινοτομίας, η αξιοποίηση των Ελλήνων επιστημόνων, όπως αναφερθήκατε και εσείς στην εισήγησή σας, με την προώθηση του νέου νομοσχεδίου, που θέλετε να καταθέσετε. Δυστυχώς, το υφιστάμενο θεσμικό πλαίσιο και μιλάω για μέχρι σήμερα, δεν παρέχει την απαιτούμενη υποστήριξη στην Ελληνική Αμυντική Βιομηχανία, σε ότι αφορά, αφενός στη διασφάλιση συμμετοχής της στα εθνικά εξοπλιστικά προγράμματα και αφετέρου, γιατί όχι, και στην ανάληψη, κύριε Υπουργέ, κύριου όγκου των αμυντικών προγραμμάτων με δυνατότητα εξαγωγών υλικού και τεχνογνωσίας. 

Φαίνεται η ανάγκη που υπάρχει στην αγορά σήμερα από πυρομαχικά και το γνωρίζετε. Μπορεί, κατ’ αρχάς και η Ελλάδα να ακολουθήσει το παράδειγμα άλλων κρατών της Ευρωπαϊκής Ένωσης, όπου οι συνεργασίες των ξένων αμυντικών βιομηχανιών με τις εγχώριες είναι σχεδόν υποχρεωτικές για την πώληση ξένων οπλικών συστημάτων σε αυτές, ώστε ένα σημαντικό ποσοστό των αμυντικών δαπανών της χώρας να επιστρέφει στην ελληνική οικονομία. 
Τα τελευταία χρόνια, άλλωστε, η άμυνα και η ασφάλεια έχει γίνει κορυφαία προτεραιότητα στην πολιτική ατζέντα ακόμα και αυτής της ίδιας της Ευρωπαϊκής Ένωσης και η χώρα μας, πρέπει να συνεχίσει και να εντείνει τις προσπάθειες για συμμετοχή σε ευρωπαϊκές αμυντικές πρωτοβουλίες, με απώτερο σκοπό τη δημιουργία ευρωπαϊκού στρατού.  Σε αυτό το πλαίσιο, χρειάζεται περισσότερη εμβάθυνση, θεωρούμε, τόσο η ενεργή συμμετοχή στην αμυντική επιχείρηση «Ασπίδες» της φρεγάτας μας όσο και στην πρωτοβουλία ευρωπαίων … (δεν ακούγεται) για την ενίσχυση της ευρωπαϊκής αεράμυνας. 
Παράλληλα, όμως, πρέπει να διασφαλίσουμε την αυτοδύναμη αποτρεπτική δυνατότητα της χώρας μας. Πέρα από μια ισχυρή αμυντική βιομηχανία χρειάζεται ειδικό εκσυγχρονισμός του τρόπου λειτουργίας των Ενόπλων Δυνάμεων, δίνοντας ιδιαίτερη βαρύτητα, αφενός, στα συστήματα διοίκησης και διοικητικής μέριμνας και αφετέρου, στην εκπαίδευση, επιμόρφωση και προετοιμασία των στρατιωτικών μονίμων εφέδρων και υπηρετούντων τη θητεία τους, με βάση τις σύγχρονες τακτικές του πολέμου και τις εμπειρίες από τα πρόσφατα πεδία των μαχών. 
Είναι, όμως, επίσης, σημαντικό να εξασφαλίσουμε στα στελέχη των Ενόπλων Δυνάμεων αξιοπρεπείς και ανάλογες της προσφοράς τους συνθήκες εργασίας διαβίωσης, υγειονομικής περίθαλψης και ασφάλισης, ώστε να ανατρέψουμε το κλίμα απογοήτευσης και απαξίωσης που έχει εμφανιστεί το τελευταίο διάστημα, με συνέπεια και τις πρόσφατες μαζικές αποχωρήσεις. 
Ως αποτέλεσμα του κοινωνικού διαλόγου και της ευρείας διαβούλευσης που εμείς έχουμε κάνει με τους φορείς, έχουμε καταθέσει συγκεκριμένες προτάσεις για την αντιμετώπιση των παραπάνω προβλημάτων, που στην πλειοψηφία τους δεν κοστίζουν ιδιαίτερα, κύριε Υπουργέ. Κοστίζουν ελάχιστα σε σχέση τουλάχιστον με την προστιθέμενη αξία που θα δώσουν αλλά δυστυχώς μέχρι σήμερα δεν έχουμε εισακουστεί. 
Το ΠΑΣΟΚ θα συνεχίσει, όπως κάναμε μέχρι σήμερα, να ασκούμε, κυρίες και κύριοι συνάδελφοι, εποικοδομητική αντιπολίτευση, χωρίς δογματισμούς και μικροκομματικές σκοπιμότητες, έχοντας βαθιά συναίσθηση της σημασίας της εθνικής άμυνας για την υπεράσπιση των δικαίων, των εθνικών συμφερόντων της χώρας μας, ακολουθώντας, άλλωστε, τη μακρόχρονη πατριωτική παράδοση της παράταξής μας. Ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κι εμείς ευχαριστούμε. Ο κ. Παπαναστάσης, έχει το λόγο.
ΝΙΚΟΛΑΟΣ ΠΑΠΑΝΑΣΤΑΣΗΣ: Ευχαριστώ, κύριε Πρόεδρε. Κύριε Υπουργέ, κύριε Αρχηγέ, για να εξετάσουμε τα ζητήματα τα οποία έθεσε ο κύριος Υπουργός Εθνικής Άμυνας, πρέπει να αναλύσουμε ορισμένα σημαντικά προβλήματα, που σχετίζονται άμεσα με την εμπλοκή της χώρας στις στρατιωτικές και γενικότερα γεωπολιτικές επιδιώξεις των Ηνωμένων Πολιτειών Αμερικής, του ΝΑΤΟ και της Ευρωπαϊκής Ένωσης. Η πολιτική της Κυβέρνησης, που έχει τη συναίνεση και των άλλων κομμάτων, όπως του ΣΥ.ΡΙΖ.Α. και του ΠΑΣΟΚ, από την πλευρά μας χαρακτηρίζεται ως άκρως επικίνδυνη για το λαό και τη χώρα, θέτοντάς τη στο ρόλο του θύτη και μετατρέποντάς τη σε στόχο αντιποίνων. 
Σχετικά με το Ισραήλ και την Παλαιστίνη, ένα σημαντικότατο ζήτημα είναι η εμπλοκή της Ελληνικής Κυβέρνησης στη στήριξη του κράτους του Ισραήλ, στη γενοκτονία και τη σφαγή στη Γάζα και τη Δυτική Όχθη. Είναι εγκλήματα που εξελίσσονται με τη στήριξη των Ηνωμένων Πολιτειών και της Ευρωπαϊκής Ένωσης, υιοθετώντας τον απαράδεκτο ισχυρισμό περί αυτοάμυνας του κατακτητή, της κατοχικής δύναμης που δολοφονεί το λαό της Παλαιστίνης επί δεκαετίες. 
Ερυθρά Θάλασσα. Η Κυβέρνηση της Νέας Δημοκρατίας, με τη συναίνεση του ΣΥ.ΡΙΖ.Α. και του ΠΑΣΟΚ, επίσης, στέλνει ελληνική φρεγάτα στον πόλεμο στην Ερυθρά Θάλασσα και το πλήρωμα της στο στόμα του λύκου, για τη στήριξη της Αμερικανό βρετανικής επιχείρησης «Φρουρός της Ευημερίας» και αντίστοιχα «Ασπίδες» της Ευρωπαϊκής Ένωσης, αναλαμβάνοντας μάλιστα τη διοίκησή της, μέσω του Στρατηγείου της Λάρισας. 
Η αποστολή φρεγάτας στην Ερυθρά Θάλασσα, χιλιάδες μίλια μακριά από τα ελληνικά σύνορα, δεν αποσκοπεί στην προστασία της ασφάλειας και της ζωής των ναυτεργατών, οι οποίοι ήδη έχουν εκφράσει την κατηγορηματική τους αντίθεση σε ταξίδια στις εμπόλεμες ζώνες και αρνούνται να θυσιάσουν τη ζωή τους για τα συμφέροντα των εφοπλιστών.  Στηρίζει καθαρά τα συμφέροντα του εφοπλιστικού κεφαλαίου. Οι ισχυρισμοί της Κυβέρνησης συγκρούονται με την πραγματικότητα και δε μπορούν να δικαιολογήσουν την αναγκαιότητα της συγκεκριμένης αποστολής, για τη χώρα μας και τον ελληνικό λαό. 
Το Κομμουνιστικό Κόμμα Ελλάδας καταγγέλλει  τη στάση της Κυβέρνησης της Νέας Δημοκρατίας και απαιτεί να ακυρωθεί τώρα η κυβερνητική απόφαση αποστολής φρεγάτας στην Ερυθρά Θάλασσα.
 Για την Ουκρανία. Βρισκόμαστε σχεδόν δύο χρόνια μετά την έναρξη αυτού του ιμπεριαλιστικού πολέμου ανάμεσα στο ΝΑΤΟ και την καπιταλιστική Ρωσία. Ενός πολέμου που εξελίσσεται στο πλαίσιο της γενικότερης αντιπαράθεσης του ευρωατλαντικού στρατοπέδου με το ευρωασιατικό -την Κίνα και τη Ρωσία, δηλαδή. Το Κομμουνιστικό Κόμμα Ελλάδας, καταδικάζει τη μετατροπή της χώρας σε Αμερικανό νατοϊκό ορμητήριο. Ταυτόχρονα, αναδεικνύει τις τεράστιες πολιτικές ευθύνες της παρούσας Κυβέρνησης, αλλά και των προηγούμενων, για την εμπλοκή της χώρας σε αυτόν τον πόλεμο. 
Καταδικάζει, επίσης, την αποστολή όπλων και πυρομαχικών στην Ουκρανία. Είναι μια επιλογή της Κυβέρνησης που, πέραν των άλλων, αποδυναμώνει -όπως και τα ίδια τα στελέχη των Ενόπλων Δυνάμεων ομολογούν- κρίσιμους τομείς, για την άμυνα της χώρας.
 Καταδικάζει, τέλος, την παραχώρηση αμερικανικών βάσεων σε Σούδα, Λάρισα, Στεφανοβίκειο, Αλεξανδρούπολη και αλλού, των στρατηγείων του ΝΑΤΟ και της Ευρωπαϊκής Ένωσης, στο ελληνικό έδαφος. Ο κίνδυνος για πιθανά αντίποινα είναι μεγάλος. Είναι γνωστές οι πρόσφατες δηλώσεις του Αντιπροέδρου του Συμβουλίου Ασφαλείας της Ρωσικής Ομοσπονδίας Ντμίτρι Μεντβέντεφ,  που χαρακτήρισε νόμιμο στόχο της Ρωσίας τις υποδομές των χωρών του ΝΑΤΟ –δηλαδή, λιμένες και αεροδρόμια-  οι οποίες χρησιμοποιούνται για τη μεταφορά πολεμικού υλικού στην Ουκρανία και την εξόρμηση εναέριων μέσων.
 Για τους εξοπλισμούς. Έβαλε αρκετά θέματα ο κύριος Υπουργός. Όμως, ο ελληνικός λαός αντιμετωπίζει πλήθος οξυμένων προβλημάτων. Αυτή τη στιγμή, έξω από τη Βουλή, οι αγρότες, απελπισμένοι από την πολιτική της Κυβέρνησης, διεκδικούν το δικαίωμα να μπορούν να καλλιεργήσουν τη γη τους, για να ζήσουν αυτοί και οι οικογένειές τους. Οι δήθεν παροχές της Κυβέρνησης δεν λύνουν το πρόβλημα, όσο κι αν επικαλείται το ξύσιμο του πάτου του βαρελιού. 
Σε αυτές τις συνθήκες, η Κυβέρνηση πληρώνει πάνω από 6 με 7 δισεκατομμύρια ευρώ το χρόνο, για νατοϊκές ανάγκες, σε μια ταυτόχρονη αδιέξοδη κούρσα εξοπλισμών με την Τουρκία.  Και αν θέλετε και από την πείρα μου ως πρώην στρατιωτικός, όλα αυτά τα χρόνια με τον ανταγωνισμό Ελλάδας-Τουρκίας, το θέμα των εξοπλισμών αποτελεί ένα βαρέλι, δίχως πάτο. 
Θα σας συνιστούσα, λοιπόν - γιατί ακούγονται εκφράσεις περί υπεροπλίας με τις νέες αγορές αεροσκαφών στο Αιγαίο και άλλα τέτοια-  να μην εκφράζονται μεγάλα λόγια όσον αφορά την απόκτηση αυτής της ελληνικής υπεροχής και στρατιωτικής ισχύος, γιατί το τουρκικό αστικό κράτος έχει φροντίσει, τα προηγούμενα χρόνια, να δομήσει μια σημαντικότατη υποδομή ανάπτυξης και παραγωγής σύγχρονου πολεμικού υλικού. Τώρα  παραγγέλνει το δεύτερο αεροπλανοφόρο του, διαφορετικό βέβαια από το ΑΝΑΤΟΛΟΥ που έχει, με δυνατότητα αποπροσγειώσεων ακόμη και μαχητικών αεροσκαφών. Επομένως, η Κυβέρνηση ας ρίξει λίγο τους τόνους στο θέμα αυτό. 
Εξάλλου, το θέμα της προμήθειας εξοπλισμών από τις ΗΠΑ, στην πρόσφατη επιστολή του, ο Αμερικανός Υπουργός Εξωτερικών Μπλίνκεν προς τον Έλληνα Πρωθυπουργό είναι αποκαλυπτικός. Γράφει «η παραχώρηση αμυντικού υλικού στους συμμάχους μας στο ΝΑΤΟ αποτελεί θεμελιώδες συστατικό των προσπαθειών μας, για να τονώσουμε την ευρωπαϊκή ασφάλεια και να ενισχύσουμε συλλογικές, αποτρεπτικές και αμυντικές δυνατότητες της Συμμαχίας». Ο ελληνικός λαός, βέβαια, με τον πατριωτισμό που τον διακρίνει, θέλει να διασφαλίσει τα σύνορα και τα κυριαρχικά του δικαιώματα. Ομολογεί, επίσης, ότι η επιχορήγηση της Ελλάδας με αμερικανικό στρατιωτικό υλικό, έχει στόχο να ενθαρρυνθεί η κρίσιμη στήριξη προς την Ουκρανία. 
Όσον αφορά την εγχώρια Πολεμική Βιομηχανία υπό κρατικό έλεγχο και, κυρίως, τα στρατιωτικά εργοστάσια, αφού μεθοδευμένα τα απαξίωσαν δραματικά  όλες οι μέχρι σήμερα κυβερνήσεις με την πολιτική τους -υποστελέχωση και υποχρηματοδότηση, τουλάχιστον τα τελευταία 15 χρόνια-  έρχεται, σήμερα, η Κυβέρνηση και τους κατηγορεί ως μη παραγωγικούς. Το δε έργο τους το αναθέτει στους ιδιώτες, με εξαπλάσιο και επταπλάσιο κόστος. Οι ίδιοι οι εργαζόμενοι τα λένε αυτά σήμερα.
Τώρα, για το προσωπικό των Ενόπλων Δυνάμεων, λύση στα προβλήματά τους πρέπει να δοθεί γιατί είναι πολλά και σύνθετα, όπως τα θέτουν και τα ζητούν οι ίδιοι, δεν πρέπει να είναι αμέτοχοι σ’ αυτό. 
Αιτιολογήσαμε συνοπτικά, ότι οι συνέπειες της κυβερνητικής πολιτικής για τον ελληνικό λαό και όχι μόνο στον τομέα της εξωτερικής πολιτικής και άμυνας, είναι επικίνδυνες. Το Κομμουνιστικό Κόμμα Ελλάδας, ζητά να ακυρωθεί η απόφαση της κυβέρνησης, για αποστολή Φρεγάτας στην Ερυθρά Θάλασσα, να επιστρέψουν όλες οι αποστολές των Ελληνικών Ενόπλων Δυνάμεων από τις ευρωατλαντικές και νατοϊκές αποστολές στο εξωτερικό, να σταματήσει η αποστολή στρατιωτικού οπλισμού και πυρομαχικών στην Ουκρανία. Κανένας Έλληνας αξιωματικός και στρατιώτης έξω από τα σύνορα, σεβασμό στο δικαίωμα αξιωματικών και στρατιωτικών που εκφράζουν την αντίθεσή τους στη συμμετοχή των Ελληνικών Ενόπλων Δυνάμεων σε αποστολές του ΝΑΤΟ και της Ευρωπαϊκής Ένωσης και  να κλείσουν τέλος οι αμερικανικές βάσεις στην Ελλάδα. Σας ευχαριστώ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Το λόγο έχει ο κ. Σαράκης.
ΠΑΥΛΟΣ ΣΑΡΑΚΗΣ: Σας ευχαριστώ, κύριε Πρόεδρε. Κύριε Υπουργέ, κύριε Υφυπουργέ, Αξιότιμοι Αρχηγοί των Ενόπλων Δυνάμεων, σιδεροκέφαλος, σας ευχαριστούμε πάρα πολύ για την ενημέρωση. Εμείς, πράγματι, ως Ελληνική Λύση, οι οποίοι, για μας, πυρήνας της ιδεολογίας μας είναι το έθνος και τα θέματα τεχνικής  άμυνας, έχουν πρωταρχική σημασία, τόσο για την υπεράσπιση όσο και για την διεκδίκηση κυριαρχικών μας δικαιωμάτων του ελληνισμού, καθώς όμως και για την οικονομική ανάπτυξη της πατρίδας μας σε ότι αφορά τις στοχεύσεις τις οποίες έχουμε θέσει, για την αξιοποίηση του ορυκτού πλούτου του Αιγαίου.
 Ακούσαμε με ιδιαίτερη προσοχή εξαγγελίες τις οποίες τις βρίσκουμε θετικές, διότι καταρχήν, οι Ένοπλες Δυνάμεις, πέρα από την ενίσχυσή τους ή τον εκσυγχρονισμό των οπλικών τους συστημάτων, αναγκαία προϋπόθεση είναι το προσωπικό. Άρα, λοιπόν, οι εξαγγελίες σας για τη θητεία, ώστε πράγματι, εκείνος ο οποίος υπηρετεί τη θητεία του να έχει και πιστοποίηση των δεξιοτήτων του, είναι ένα θετικό βήμα, γιατί θέλουμε να κάνουμε τις Ένοπλες Δυνάμεις ελκυστικές για τους νέους. Όσα όπλα και αν προμηθευτούμε, εάν δεν έχουμε το αναγκαίο προσωπικό και το αντίστοιχο φρόνημα εκείνων οι οποίοι υπηρετούν στις Ένοπλες Δυνάμεις, δεν θα μπορέσουμε να ικανοποιήσουμε τους στόχους που θέτουμε σε ότι αφορά τις αμυντικές μας ικανότητες.
 Επίσης, είναι ιδιαίτερα θετικό, ότι εξαγγέλλεται τη δημιουργία κατοικιών για τα στελέχη των Ενόπλων Δυνάμεων, διότι πραγματικά θα πρέπει να ανακουφίσουμε εκείνα τα στελέχη σε ότι αφορά την ανεύρεση κατοικίας, το οποίο έχουν ιδιαίτερο κόστος. Όλα αυτά παίζουν ρόλο στην ψυχολογία τους, αλλά και στο φρόνημά τους.
 Σημείωσα ένα πάρα πολύ ενδιαφέρον το οποίο είπατε, για τη δημιουργία του κλάδου μετεξέλιξης καινοτομίας και αμυντικής τεχνολογίας. Γνωρίζουμε, ότι μόνο η προμήθεια των αμυντικών συστημάτων δεν είναι αρκετά, για να μπορέσουμε να αντιμετωπίσουμε και να διαχειριστούμε κινδύνους από έναν εχθρό ο οποίος υπερτερεί σε πληθυσμό, αλλά και σε δυνατότητες, αν θέλετε, των Ενόπλων Δυνάμεων το οποίο διαθέτει. Μην ξεχνάμε, το πόσα εκατομμύρια είναι οι Τούρκοι, άρα, λοιπόν, πόσες δυνάμεις σε προσωπικό διαθέτουν και φυσικά, το ότι βρίσκονται σε μία διαρκή εκπαίδευση οι Ένοπλες Δυνάμεις τους, από τη στιγμή που διεξάγουν ένοπλες συγκρούσεις, είτε στη Συρία, είτε όμως και με τους Κούρδους στο εσωτερικό της χώρας τους. 
Χρειαζόμαστε, λοιπόν, να αποκτήσουμε όπλα τα οποία να διαθέτουν πλεονεκτήματα απέναντι στο μέγεθος του εχθρού και πράγματι υστερούμε σε αυτό. Στο γεγονός, ότι στα αεροχήματα, όπως αρέσει εμείς είτε δεν μας αρέσει να χρησιμοποιούμε την ελληνική γλώσσα αντί για τα drones, θα πρέπει να γίνουν όλα εκείνα τα βήματα, για να αποκτήσουμε, φυσικά παράλληλα και με τον εκσυγχρονισμό της αμυντικής βιομηχανίας, την ικανότητα να διαθέτουμε οπλικά συστήματα τα οποία θα τα κατασκευάζουμε εμείς και δεν θα εξαρτόμαστε από τις διαθέσεις και τη βούληση των ξένων συμμάχων μας, διότι ακριβώς στην ιστορία έχει αποδειχθεί, ότι η παύση τροφοδότησης των Ενόπλων Δυνάμεών μας με οπλικά συστήματα ή με πυρομαχικά ή με ανταλλακτικά, μας έχουν οδηγήσει σε καταστροφές και δεν θα ξεχάσουμε ποτέ τη μικρασιατική καταστροφή και για ποιο λόγο συνέβη. 
Άρα, λοιπόν, είναι αναγκαία προϋπόθεση να αποκτήσουμε εκείνη την αμυντική βιομηχανία η οποία να έχει την ικανότητα να παράγει δικά της οπλικά συστήματα, να μπορεί να προμηθεύει να έχουμε πυρομαχικά και να έχουμε αν θέλετε και τα ανταλλακτικά για να μπορέσουμε να συντηρήσουμε όλα αυτά τα οπλικά συστήματα. Ξέρουμε από το παράδειγμα του πολέμου που γίνεται αυτή τη στιγμή στην Ουκρανία, ότι αυτός που κερδίζει, που δείχνει να κερδίζει μέχρι τώρα, είναι εκείνος ο οποίος ξεπέρασε τις δυνατότητες προμήθειας πυρομαχικών και της παραγωγής οπλικών συστημάτων. 
Παρόλο, δηλαδή, που φρόντισαν κάποιοι να ενισχύσουν την Ουκρανία, η Ρωσία μέχρι τώρα φαίνεται να κερδίζει στο γεγονός ότι δημιούργησε εκείνες τις συνθήκες ώστε να μπορεί να προμηθεύει τον στρατό της και να αντικαθιστά τα όπλα και φυσικά και στα πυρομαχικά. 
Άρα, λοιπόν, πολύ σωστά το θέσατε ότι πρέπει από μηδενική βάση να ενισχύσουμε την αμυντική βιομηχανία με πρόγραμμα και φυσικά αξίζει να γίνουν οικονομικές θυσίες πάνω σε αυτόν τον τομέα, πέρα από τον εκσυγχρονισμό των οπλικών μας συστημάτων. Μακάρι αυτό το Κέντρο Μετεξέλιξης της Καινοτομίας και Αμυντικής Τεχνολογίας να προσελκύσει ανθρώπους που έχουν τις ικανότητες να στηρίξουν ένα τέτοιο έργο, που είναι πάρα πολύ σημαντικό και πρέπει να προσελκύσετε στελέχη ανά τον κόσμο τους Έλληνες, που  έχουν τέτοια εμπειρία για να το στελεχώσουν, χωρίς να μπείτε σε λογικές μίζερες σε οικονομικά θέματα. 
Χρειάζεται και είναι αναγκαίο να επενδύσουμε και τέτοια κέντρα στηρίζονται πάνω απ’ όλα στον άνθρωπο, όπως και η τεχνητή νοημοσύνη, που εξελίσσεται σήμερα οι άνθρωποι την έχουν δημιουργήσει. Τέτοια στελέχη θέλουμε, τέτοιους ανθρώπους θέλουμε ικανούς, για να μπορέσουμε να αναπτύξουμε σε αυτόν τον τομέα. Επαναλαμβάνω, σε σύγκριση με την Τουρκία είμαστε ένα μικρότερο κράτος. Άρα πρέπει να αποκτήσουμε εκείνα τα πλεονεκτήματα, για να μπορέσουμε να υπάρξει ισορροπία, αν όχι υπεροχή σε ένα μακρύτερο χρόνο. 
Κύριε Υπουργέ, θέλω να γνωρίζετε και την ευαισθησία που έχουμε στο να αφοπλίζονται το Αιγαίο. Ξέρω τις ενστάσεις σας, έχω ακούσει και τον Υπουργό Εξωτερικών που λέει ότι δεν συμβαίνει αυτό, ότι μεταφέρονται οπλικά συστήματα και πυρομαχικά στην Ουκρανία. Η άποψη η δικιά μας είναι ότι, ναι μεν πρέπει να καλλιεργούμε τις σχέσεις με τους συμμάχους, όμως, όχι με τη νοοτροπία την υποτελή. Αυτό δεν θα μας βοηθήσει στο μέλλον, γιατί κανένας μας δεν γνωρίζει, ούτε ο Πρωθυπουργός μας, που παίρνει θέση πάρα πολύ ξεκάθαρα στο θέμα της Ουκρανίας και της Ρωσίας, πώς θα εξελιχθεί ο πόλεμος. 
Όταν εμείς έχουμε τέτοιες τραυματικές εμπειρίες και όταν δεχόμαστε τέτοιες απειλές, πρέπει να είμαστε πολύ προσεκτικοί στη διπλωματική σκακιέρα. Αυτά θα ήθελα να πω και σας ευχαριστούμε για άλλη μια φορά για την πολύτιμη τοποθέτηση σας σήμερα, που μας βοηθάει πάρα πολύ στο να ενημερωνόμαστε και αν ενημερωνόμαστε σωστά, θα μπορούμε να βοηθήσουμε και εμείς στο δικό σας έργο. Σας ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Το λόγο έχει η κυρία Αναγνωστοπούλου. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Σας ευχαριστώ, κύριε Πρόεδρε. Κύριε Υπουργέ, κύριε Υφυπουργέ, κύριε Αρχηγέ, σας ευχαριστούμε, για την παρουσία σας εδώ και για την ενημέρωση. Δυστυχώς, το πρώτο τέταρτο της ενημέρωσή σας δεν το πρόλαβα, γιατί ξέρετε ότι έξω είναι οι αγρότες με τα τρακτέρ, με τα δίκαια αιτήματα τους και δεν ήταν εύκολη η προσέγγιση της Βουλής μια τέτοια μέρα. 
Το πρώτο που θα ήθελα να πω είναι ότι δεν διαφωνεί κανένας, καμία Ελληνίδα, κανένας Έλληνας, κανένα Κόμμα, ότι μία χώρα, η χώρα μας συγκεκριμένα, χρειάζεται να έχει ισχυρή ασφάλεια. Άρα και αμυντικά συστήματα που να επιτρέπουν την ασφάλεια. Πέρα, όμως, από αυτό που είναι πάρα πολύ σημαντικό, αυτή η ασφάλεια και τα αμυντικά συστήματα, πρέπει να γίνονται με διαβούλευση. να είναι ανοιχτά προς την κοινωνία, όσο μπορεί κανείς βέβαια, να γίνεται συζήτηση, για τί πληρώνει ο Έλληνας φορολογούμενος. Άκουσα τον Εισηγητή της Νέας Δημοκρατίας για αυτά που είπε. Δεν υπάρχει κανένας που να είναι εναντίον της ασφάλειας. Εναντίον είμαστε ενός πράγματος, του να μην υπάρχει διαφάνεια και διαβούλευση στο τι παίρνουμε, πώς το παίρνουμε και τι πληρώνουμε. Άλλωστε, τα εξοπλιστικά συστήματα, οι αμυντικές δαπάνες κόστισαν σε αυτή τη χώρα και κόστισαν πάρα πολύ και το γνωρίζουμε όλοι μας. Τα F-35. Δεν σας άκουσα στην αρχή και ζητώ συγνώμη. Θέλουμε  όμως να ξέρουμε τι προγραμματισμός υπάρχει, πόσο θα στοιχίσουν, τι παίρνουμε και πώς τα παίρνουμε. Έχουν εξοπλισμό; Δεν έχουν; Σε ποια προοπτική του αμυντικού σχεδιασμού της χώρας εντάσσονται; 
Ξέρετε, διάβασα και ξαναδιάβασα και στα ελληνικά και στα αγγλικά την επιστολή του Κογκρέσου προς τη Γερουσία ή το αντίστροφο και, πραγματικά, αυτό που μου έμεινε, εκτός εάν το βλέπω μόνο εγώ, είναι ένα ανακοινωμένο ξεδιάντροπα σπιράλ εξοπλισμών δεκάδων δισεκατομμυρίων, την επιστολή που αφορά και την Ελλάδα και την Τουρκία για την αναβάθμιση των F-16 και την προοπτική να μπει στο πρόγραμμα των F-35 και η Τουρκία. 
Κύριε Υπουργέ, ξέρω ότι έχετε ευαισθησία σε αυτό το πράγμα, σε μία χώρα που καταρρέουν νοσοκομεία, που έχουμε τη χειρότερη αναλογία διδασκόντων διδασκομένων στα δημόσια πανεπιστήμια, είναι πολύ δύσκολο, χωρίς να ξέρουμε, πού πηγαίνει και το τελευταίο ευρώ και ότι δεν μπαίνουμε σε τέτοιο σπιράλ εξοπλισμών, είναι πολύ δύσκολο να συναινούμε και κάποια στιγμή θα σας ζητήσω να έρθω με τον Πρόεδρο της Κοινοβουλευτικής Ομάδας της Νέας Αριστεράς στο Υπουργείο σας. 
Το δεύτερο θέμα, κύριε Υπουργέ. Η ασφάλεια εξαρτάται, εκτός από τα αμυντικά συστήματα, από το κατά πόσο η χώρα μας έχει ιστορική αίσθηση της περιοχής. Στέλνει η Κυβέρνηση μία φρεγάτα στην Ερυθρά Θάλασσα, ήδη ανακοινώσατε για την Λάρισα να είναι Στρατηγείο αυτής της επιχείρησης και ρωτάω κύριε Υπουργέ: Καλά, αυτό το έγκλημα που κάνει το Ισραήλ στους Παλαιστινίους. Με επικείμενη την επιδρομή στη Ράφα, έχουμε ως χώρα την ιστορική αίσθηση της περιοχής; Nα σκεφτούμε τι εξασφάλισε την ασφάλεια με έναν άλλο τρόπο στη χώρα μας, με τις σχέσεις που είχαμε με όλη αυτή την περιοχή της Μέσης Ανατολής.
 Εμείς, ως Νέα Αριστερά, και το λέω ξεκάθαρα, κύριε Υπουργέ, είμαστε κατά αυτής της αποστολής και δεν ξέρω και κάνω ερώτημα εάν είναι νομιμοποιημένη αυτή η αποστολή. Νομιμοποιημένη με την εξής έννοια. Έχει πάρει ο ΟΗΕ καμία τέτοια απόφαση; Είμαστε υπό την αιγίδα του ΟΗΕ ή μπαίνουμε διά της πλαγίας στο prosperity της Αμερικής και της Βρετανίας. Γιατί η Ευρωπαϊκή Ένωση είναι νομιμοποιημένη να στείλει υποτίθεται αμυντική αποστολή. Εγώ εδώ, πραγματικά, κρούω τον κίνδυνο της ιστορικής αίσθησης της περιοχής. 
Το τρίτο που είναι πάρα πολύ σημαντικό και χάρηκα που το άκουσα και θα θέλαμε να ακούσουμε και περισσότερα σε κάποια άλλη φάση, είναι ότι από εκεί που εξαρτάται, βεβαίως, η ασφάλεια μιας χώρας είναι και το ανθρώπινο δυναμικό των Ενόπλων Δυνάμεων και θα έλεγα ότι από εκεί καταρχάς εξαρτάται και μετά είναι όλα τα άλλα, γιατί στελεχώνουν όλους αυτούς τους εξοπλισμούς αυτοί οι άνθρωποι. Άρα, το ανθρώπινο δυναμικό των Ενόπλων Δυνάμεων, έχει τεράστια σημασία. 
Το τέταρτο, σύγχρονες καινοτόμες τεχνολογίες. Δεν έχω χρόνο για να αναφερθώ σε μερικά πράγματα, που με τις λίγες γνώσεις που έχω δεν γνωρίζω, διαβάζοντας την επιστολή Μπλίνκεν όπου γίνεται λόγος για τρία πλοία του πολέμου, που ένα  θα πάρουμε,  χρειάζονται εκατοντάδες εκατομμύρια, για να μπορέσουν να είναι λειτουργικά και τι σημαίνει θα εκσυγχρονιστούν οι τέσσερις φρεγάτες ΜΕΚΟ κ.λπ. Θα ήθελα, εάν έχετε χρόνο, να μας πείτε.
Το τελευταίο σημείο που θα ήθελα να πω είναι η Αμυντική Βιομηχανία της χώρας και γι’ αυτό μιλάω για ένα στρατηγικό αμυντικό σχεδιασμό, που θα τον έχουμε συζητήσει και συναποφασίσει όλοι και όλες για να μπορούμε να προχωρήσουμε χωρίς έξοδα δυσθεώρητα. 
	Άκουσα, πάλι, τον Εισηγητή της Νέας Δημοκρατίας και διάβασα αυτά που είπε ο κύριος Πρωθυπουργός στην 60ή  Διάσκεψη της Άμυνας του Μονάχου, ότι και στην περίοδο της κρίσης, η Ελλάδα είχε  προϋπολογισμό για την άμυνα πάρα πολύ υψηλό, άρα, δεν χρειάζεται να κάνει τίποτα άλλο τώρα, δηλαδή, να ανεβάσει τον προϋπολογισμό της γιατί έτσι κι αλλιώς πάντα ήταν υψηλός αυτός ο προϋπολογισμός. Μάλιστα, μίλησε, ότι θα πρέπει να μείνουν και λεφτά, για το κοινωνικό κράτος, για την κοινωνική πρόνοια. Ας το σημειώσουμε αυτό.
 Τέλος, θα ήθελα να πω για την Αμυντική Βιομηχανία. Κύριε υπουργέ, σας μιλάω και μεταφέρω και το αίτημα , επειδή ήξεραν οι άνθρωποί της, ότι θα έρθετε σήμερα στην Βουλή να μας ενημερώσετε για την Αμυντική Βιομηχανία στο  Αίγιο. Είχε δεσμευτεί ο προκάτοχός σας και το Υπουργείο Οικονομικών, ότι, αυτό το κτίριο θα επισκευαστεί. Είναι στα 7 - 8 εκατ. όλα κι όλα και είναι το μοναδικό εργοστάσιο στην Ελλάδα που παράγει όπλα. Είναι αυτό που έφτιαχνε τα minimi, είχε προταθεί για τα G3 και αυτά θα σταματήσουν εάν δεν  υποστηριχθεί και να επισκευαστεί το εργοστάσιο. Υπήρξε δέσμευση προεκλογική του προκατόχου σας και ήθελα να μάθω τι θα γίνει. Ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε την κυρία συνάδελφο. Τώρα το λόγο έχει από τους «ΣΠΑΡΤΙΑΤΕΣ» ο  κ. Ζερβέας.
ΑΛΕΞΑΝΔΡΟΣ ΖΕΡΒΕΑΣ: Ευχαριστώ κύριε Πρόεδρε. Κύριε Υπουργέ, κύριε Αρχηγέ  των Ενόπλων Δυνάμεων, κάτ. αρχάς, να σας ευχαριστήσω για την παρουσία σας στην Επιτροπή μας και για την ενημέρωση που μας δίνετε.
 Θα αρχίσω από τον στρατό ξηράς. Υπάρχει ένα πολύ μεγάλο πρόβλημα με τις επικοινωνίες. Βρίσκονται σε επίπεδο δεκαετίας του 60, την ίδια στιγμή, που όλη η Ευρώπη, περνάει σε τεχνολογίες τεχνητής νοημοσύνης. Πρέπει, οπωσδήποτε να περάσουμε στο link 16, αν όχι στο link 22 που έχουν οι Τούρκοι και βεβαίως αυτό να εγκατασταθεί άμεσα σε όλους τους κλάδους. 
Επίσης, αδήρητη ανάγκη είναι η άμεση επανέναρξη παραγωγής βλημάτων των 155 χιλιοστών από την ΕΑΒ  και για να καλύψουμε τις δικές μας ανάγκες, αλλά και επειδή υπάρχει διεθνές ενδιαφέρον να προχωρήσουμε σε μια εξαγωγική δραστηριότητα. Επίσης, κάτι το οποίο είναι απαραίτητο είναι η αναβάθμιση των συστοιχιών patriot. Τη στιγμή που οι Τούρκοι έχουν ένα αναπτυγμένο πυραυλικό πρόγραμμα,  είναι ανάγκη να αναβαθμιστούν οι patriot σε pack 3. Μια άλλη πρόταση, είναι η  αγορά νέων μετακινούμενων ραντάρ grand master 400 με εμβέλεια  500 χιλιομέτρων.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής):  Συγγνώμη, κύριε συνάδελφε, απλά να σας θέσω υπόψη ότι είναι μια ανοικτή συζήτηση αυτή. Είναι στις τηλεοράσεις. Απλά να σας το θέσω υπόψη.
ΑΛΕΞΑΝΔΡΟΣ ΖΕΡΒΕΑΣ:   Αν κάποιο θεωρείτε ότι είναι μυστικό να μην συνεχίσω. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Απλά, να μην μιλάμε για τύπους και τέτοια πράγματα. 
ΑΛΕΞΑΝΔΡΟΣ ΖΕΡΒΕΑΣ: Ωραία, δεν θα μιλήσω για τύπους. Θα μιλήσω γενικά. Λοιπόν, η μορφολογία του Αιγαίου όπως ξέρετε, είναι ιδανική για ανάπτυξη στα νησιά μας αντιπλοικών πυραύλων,  μέσου και μακρού βεληνεκούς. Έχουμε δει πόσο αποτελεσματική είναι στην περίπτωση των Χούθι. Ας οραματιστούμε ένα Αιγαίο, όπου θα είναι γεμάτο με αντιπλοϊκούς πυραύλους, οι οποίοι αν εξελιχθούν και σε βαλλιστικούς, γιγαντώνουν το γεωπολιτικό αποτύπωμα της Ελλάδος.  Επίσης, θέλω να θέσω ένα ερώτημα. Τι έχει γίνει με τα όπλα ρωσικής κατασκευής και προελεύσεως, τα οποία έχουν αποχωρήσει από τα νησιά. Έχουν αντικατασταθεί με άλλα, θα αντικατασταθούν με άλλα;
 Πηγαίνω τώρα στο προσωπικό. Υπάρχουν κάποιες ομάδες εφέδρων, οι οποίοι θυσιάζουν τη βόλεψή τους, τον ύπνο τους, τις οικογένειές τους και πηγαίνουν κάθε Κυριακή και ασκούνται στα βουνά. Είναι αναγνωρισμένες από το κράτος και από το Υπουργείο Άμυνας. 
               Πιστεύω ότι πρέπει το Υπουργείο Άμυνας να τους αγκαλιάσει και να τους δώσει όλες τις δυνατότητες να εκπαιδεύονται με τον κατάλληλο τρόπο. 
Ένα άλλο ζήτημα είναι το θέμα της εθνοφυλακής. Εξ όσων γνωρίζω οι εθνοφύλακες πλέον δεν διατηρούν τον οπλισμό τους στα σπίτια τους, κάτι το οποίο εγώ το θεωρώ αδιανόητο. Αν δεν εμπιστευόμαστε αυτούς τους ανθρώπους τότε ποιους εμπιστευόμαστε; Επίσης, γνωρίζω ότι έχει μειωθεί σε μεγάλο βαθμό η εκπαιδευτική τους δραστηριότητα, που σημαίνει έχει μειωθεί και η πολεμική τους δυνατότητα. Πρέπει να το πούμε αυτό. Πρέπει να στηρίξουμε τους εθνοφύλακές μας και να τους ενισχύσουμε. Είναι ακρίτες μας. 
Ένα άλλο ζήτημα που θέλω να θέσω είναι το ζήτημα της πολιτικής άμυνας. Δεν μπορούμε να αποκλείσουμε την έκρηξη ενός πολέμου ιδίως στη γειτονιά μας. Τι θα γίνει με τον άμαχο πληθυσμό; Πού  θα πάνε; Σε ποια καταφύγια; Θα μπορούν να συμπεριφερθούν όπως πρέπει ή θα  βρεθούν σε ένα κράτος πανικού με ό,τι αυτό συνεπάγεται; Πρέπει να το δούμε και αυτό, να το δείτε και αυτό κύριε Υπουργέ. 
Πάω τώρα στο Πολεμικό Ναυτικό. Τα LCS για μας και η προμήθειά τους θα είναι μια σκανδαλώδης απόφαση. Έχουν κριθεί από το αμερικανικό ναυτικό ως ανεπαρκή και επίσης, εκτός των άλλων, μάς τα δίνουν άοπλα. Για να μπορέσουν να πλεύσουν χρειάζεται ένα αστρονομικό, όπως λέγεται, ποσό. Συνεπώς σε μια τέτοια απόφαση, τους Σπαρτιάτες,  θα μας βρείτε αντίθετους. 
Αντιθέτως προτείνουμε γαλλικές φρεγάτες La  Fayette με ίδιο και μικρότερο κόστος,  FREMM από την Ιταλία ή ακόμα και αυστραλιανές ΜΕΚΟ. Οι La Fayette μάλιστα θα έχουν άριστη συμβατότητα τόσο με τις Belharra όσο και με τα Rafale. 
Επίσης, ένα άλλο, κατά τη γνώμη μας, οπλικό σύστημα, το οποίο είναι υπεραπαραίτητο είναι οι κορβέτες Gowind. Και αν λόγω υπέρβασης προϋπολογισμού δεν μπορούμε να ακολουθήσουμε την αγορά τους θα μπορούσαμε να δημιουργήσουμε ένα ναυτικό Αιγαίου στα πρότυπα του ιρανικού ναυτικού του FRONTE της επανάστασης. Αυτοί τι έχουν κάνει; Έχουν εκατοντάδες μικρά ταχύπλοα, τα  οποία έχουν εξοπλίσει με πυραύλους μικρού ή μεσαίου βεληνεκούς και με αυτό τον τρόπο θα μπορέσουμε και με τους αντιπλοϊκούς πυραύλους να έχουμε άρνηση περιοχής πρακτικά σε όλο το Αιγαίο. Για τις Belharra,  οι τρεις δεν φτάνουν. Κατά τη γνώμη μας πρέπει να έχουμε τουλάχιστον τέσσερις. 
Για τα F35. Είναι μια πανάκριβη πλατφόρμα. Κατά τη γνώμη μας δεν εξυπηρετεί τις ανάγκες της ελληνικής αεροπορίας. Είναι ιδανικά για χτυπήματα κατά στόχων από μακριά, αλλά είναι πολύ λιγότερο ικανά σε κλειστές αερομαχίες, όπως συμβαίνει στο Αιγαίο και επομένως, κατά τη γνώμη μας, δεν πρέπει να πάρουμε τα F35. Θα μπορούσαμε με τις ίδιες τιμές να πάρουμε πολλαπλάσια Viper.
Τέλος,  θα ήθελα να ρωτήσω,  τι γίνεται με τα μέτρα οικοδόμησης εμπιστοσύνης.  Σε ποια φάση είμαστε και τι προβλέπεται να γίνει και αν ισχύουν π.χ. οι πληροφορίες ότι κατά τη διάρκεια των πτήσεων των μαχητικών αεροσκαφών των δύο χωρών η μία πλευρά δεν θα αναγνωρίσει την άλλη πλευρά ως εχθρικό αεροσκάφος, δηλαδή, απ’ ό,τι καταλαβαίνω θα αναγνωρίζονται ως νατοϊκά αεροσκάφη. 
Συμφωνούμε απόλυτα με την επιθυμία σας να προχωρήσουμε στο θέμα των drones. Σας στηρίζουμε απόλυτα σε αυτό το θέμα, ιδίως τη στιγμή που οι Τούρκοι έχουν κάνει όχι απλώς βήματα, αλλά άλματα στον τομέα αυτό.
Θα κλείσω με το προσωπικό των Ενόπλων Δυνάμεων. Καθημερινά σχεδόν στο Ναυτικό, έχουμε αποχωρήσεις. Πολλοί αναγκάζονται να κάνουν δύο δουλειές για να τα βγάζουν πέρα. Πρέπει να δούμε το μισθολογικό οπωσδήποτε. Να πιεστεί το Υπουργείο Οικονομικών να βρει μία λύση. Σας συγχαίρω για το πρόγραμμα των οικιών. Συμφωνούμε απόλυτα σε αυτό και γενικώς θα πρέπει και με τη μείωση της φορολογίας και με συμφωνίες με ιδιωτικούς φορείς για εκπτώσεις και προϊόντα να προσπαθήσουμε να βελτιώσουμε τη ζωή αυτών των ανθρώπων. Σε ευχαριστώ πολύ.
Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.Ακτύπης Διονύσιος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλαφάτης Σταύρος, Παππάς  Ιωάννης, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης, Μπαραλιάκος Ξενοφών, Ρουσόπουλος Θεόδωρος (Θόδωρος), Κατσαφάδος Κωνσταντίνος, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Δελής Ιωάννης, Μεταξάς Κωνσταντίνος Παπαναστάσης Νικόλαος, Παφίλης Αθανάσιος, Χήτας Κωνσταντίνος, Σαράκης Παύλος, Ζερβέας Αλέξανδρος, Αναγνωστοπούλου Αθανασία (Σία), Οικονομόπουλος Τάσος, και  Καζαμίας Αλέξανδρος. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής) : Ευχαριστούμε τον κύριο Ζερβέα.
Τώρα, το λόγο έχει από τη «ΝΙΚΗ», ο συνάδελφος κ. Οικονομόπουλος. Θα ακολουθήσει από την «ΠΛΕΥΣΗ ΕΛΕΥΘΕΡΙΑΣ» ο κ. Καζαμίας και έχουν εγγραφεί για να μιλήσουν στην συνέχεια, τέσσερις συνάδελφοι. Ορίστε κύριε Οικονομόπουλε, έχετε το λόγο.
ΤΑΣΟΣ ΟΙΚΟΝΟΜΟΠΟΥΛΟΣ : Ευχαριστώ κύριε Πρόεδρε.  Σας καλωσορίζουμε κι εμείς με τη σειρά μας κύριε Υπουργέ, κύριε Υφυπουργέ, κύριε Αρχηγέ και σας ευχαριστούμε που ήρθατε να μας ενημερώσετε. Βέβαια, θα μου επιτρέψετε να κάνω μια πρόταση. Καλύτερα να μην είμαστε εις επήκοον όλων και να μπορούμε να συναντιόμαστε κατ’ ιδίαν, σεβόμενοι το απόρρητο της Επιτροπής, προκειμένου να μπορέσουμε και εμείς ως πατριώτες, όπως είπε και ο εκλεκτός συνάδελφος, να εκφράσουμε τις προτάσεις μας. Γίνεται αντιληπτό ότι ο προϋπολογισμός μας είναι περιορισμένος, αλλά στο τι θα επιλέξουμε και με ποια κριτήρια θα το επιλέξουμε, νομίζω, ότι η γνώμη κανενός Έλληνα που αγαπάει αυτή την πατρίδα, δεν παρέλκει. 
Θα μου επιτρέψετε, επίσης, να παρατηρήσω, ότι περιμέναμε στην εισήγησή σας να ακούσουμε για την επιχείρηση «Ασπίδες» και υποθέτω, ότι σκόπιμα δεν μας είπατε τίποτα, εκτός εάν περιμένατε να σας ρωτήσουμε, γιατί όλοι με αγωνία σας ρωτήσαμε. Θέλουμε εμείς ως ΝΙΚΗ, να δηλώσουμε ότι στηρίζουμε την απόφαση 2722/2024 του Συμβουλίου Ασφαλείας, όσον αφορά την ενθάρρυνση των κρατών- μελών του ΟΗΕ, να επαυξήσουν τις διπλωματικές προσπάθειες, για την αντιμετώπιση των αιτιών που προκαλούν οι συγκρούσεις στην περιοχή. Βεβαίως, στην απόφαση αυτή δεν είμαστε σίγουροι και γεννάται το ερώτημα: έχουμε εξαντλήσει τις διπλωματικές προσπάθειες στις 40 μέρες που μεσολάβησαν; Δεν έπεσε στην αντίληψή μας να έγινε και καμία τέτοια προσπάθεια. Την επομένη του Συμβουλίου Ασφαλείας, είδαμε τους Αμερικανούς να ξεκινάνε επιθετική επιχείρηση, στη συνέχεια, να συζητάμε ότι θα έρθει η ώρα η Ευρωπαϊκή Ένωση να συμμετάσχει με την αμυντική αποστολή, αλλά στο μεσοδιάστημα, διπλωματική προσπάθεια δεν έπεσε στην αντίληψή μας. 
Ρωτήσαμε και τον κ. Γεραπετρίτη και μας παρέπεμψε σε εσάς, σε ό,τι αφορά στο ποιος θα καλύψει το κόστος της συμμετοχής μας και αν θα καλύψουμε εμείς το ποσό αυτό. Επίσης, ρωτήσαμε, για το ποιοι είναι οι κανόνες, ο μη γένοιτο  εμπλοκής και οι εθνικοί περιορισμοί για τη συγκεκριμένη επιχείρηση. Δεν είναι σαφές ακόμα και ξεκάθαρο- διαβάσαμε σήμερα ένα σχετικό δημοσίευμα - εάν αυτή η επιχείρηση και αν αυτή η φρεγάτα, θα εναλλάσσεται μεταξύ της μιας αποστολής και της άλλης - γιατί και τα πρακτικά αν δείτε, ούτε ο κ. Γεραπετρίτης ήταν ξεκάθαρος όταν τον ρωτήσαμε – ή εάν θα περιοριστεί αποκλειστικά και μόνο στην αμυντική της αποστολή και σε αυτή την περίπτωση, ποιος θα έχει επιχειρησιακά τον έλεγχο. Δηλαδή, θα είναι ο στρατιωτικός διοικητής των Ιταλών που ακούγεται ότι θα έχει τη διοίκηση; Το επιχειρησιακό στρατηγείο στη Λάρισα υπό τον κ. Γρυπάρη; Σε ποιο βαθμό μπορεί να παρέμβει; Και επίσης, ποια είναι η επιχειρησιακή σχέση ανάμεσα στις δύο αποστολές; 
Τώρα, θα ήθελα να σας ρωτήσω σε σχέση με την τοποθέτησή σας για το κατασκευαστικό έργο που έχει αναλάβει η ΕΑΣ και σχετικά με την κατασκευή βλημάτων πυροβολικού. Κάναμε και σχετική επίκαιρη ερώτηση στον αξιότιμο κ. Υφυπουργό, αλλά φοβάμαι ότι δεν πήραμε απαντήσεις, όπως τις περιμέναμε. Τελικά, τα πυρομαχικά που δώσαμε στην Ουκρανία και που διαβάσαμε στον Τύπο ότι εξερράγησαν και βομβαρδίστηκαν κ.λπ., θα τα αντικαταστήσουμε και με ποιο τρόπο; 
Τώρα, ακούγεται πολύ όμορφο το πρόγραμμα για τα σπίτια τα οποία σχεδιάζονται για να στηρίξουμε τους στρατεύσιμους μας, αλλά με 900 ευρώ μισθό, περιμένουμε αυτοί οι άνθρωποι και με ένα χτύπημα στην πλάτη να πετάξουν τα F-35, τα Rafael, τις Behllara, και μέχρι να ολοκληρωθούν αυτά τα σπίτια, μήπως είναι στις προθέσεις σας να τους δώσετε κάποιο κάποια επιδότηση για να μπορέσουν, εν πάση περιπτώσει, να τους «γλυκάνουμε» και να μην παρουσιάζονται αυτές οι αποχωρήσεις που παρουσιάζονται κυρίως στο Πολεμικό Ναυτικό; 
Επίσης, θέλω μόνο να ρωτήσουμε σχετικά με την ενοποίηση των παραγωγικών σχολών και για ποιο λόγο συμβαίνει αυτό, και αν δεν σας φοβίζει το γεγονός ότι κινδυνεύουν να φέρουν αποδιοργάνωση. Τι μέριμνα έχει ληφθεί, αν έχει ληφθεί, για την αύξηση των εισακτέων στις Στρατιωτικές Σχολές; Αν υπάρχουν μεταβατικά μέτρα για την αντιμετώπιση, έστω και προσωρινά, των διευυγούμενων ελλείψεων του προσωπικού.
Αν έχει αξιολογηθεί η επίπτωση στο ηθικό του προσωπικού της ανάθεσης έργων άσχετων με την αποστολή. Μάθαμε πρόσφατα και ειδικά στις πλημμύρες ήταν έντονες και στις πυρκαγιές οι διαμαρτυρίες των μελών των Ενόπλων Δυνάμεων, διότι τους ανατέθηκαν αποστολές εντελώς άσχετες με τις υποχρεώσεις τους, ειδικά σε αυτό το τραγικό συμβάν με τις πλημμύρες στη Θεσσαλία. Εκλήθησαν,  όπως ξέρετε, να καθαρίσουν όλο τον κάμπο -είναι και επίκαιρο σήμερα από τους αγρότες εδώ απ’ έξω από τη Βουλή μας.  Επίσης, θα θέλαμε να ρωτήσουμε εάν στις προθέσεις της κυβέρνησης η αύξηση της θητείας. 
Τελειώνοντας θα ήθελα να σας ρωτήσω σχετικά με τα F-35. Ακούστηκε και από άλλο συνάδελφο,  είναι δυνατόν στις 7 Δεκεμβρίου υπογράψαμε Σύμφωνο Φιλίας και λίγους μήνες μετά ανακοινώσαμε εμείς 8,6 δις . για τα F-35, οι Τούρκοι 22 δισεκατομμύρια. Δηλαδή, άμα δεν είχαμε υπογράψει Σύμφωνο Φιλίας, πόσα θα ξοδεύαμε, κύριε Υπουργέ; Και αν διαβάσουμε και αυτά που μας λένε οι Καναδοί επί3 ή επί τέσσερα είναι το κόστος. Δηλαδή τα 8,6 θα μας κοστίσουν σε ένα βάθος 30κονταετίας 35 δισ. Είναι δυνατόν η Ελλάδα της μετα μνημονιακής εποχής να σηκώσει τέτοιο βάρος; Χωρίς το παραμικρό ανταποδοτικό όφελος για τη βιομηχανία μας, χωρίς λογισμικό, χωρίς να παίρνουμε ανταποδοτικά τη δυνατότητα και εμείς κάτι να κατασκευάσουμε έστω από τα βλήματα, έστω τα οπλικά συστήματα στη βιομηχανία μας, για να τη στηρίξουμε. Δεν γίνεται η στηρίξει μόνο με λογιστικούς υπολογισμούς και με διενέργεια ελέγχων και ορκωτούς λογιστές. Θέλει και συμφωνία να αναλάβουν επιμέρους προγράμματα για να μπορέσουν να στηριχθούν. Σας ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε. Το λόγο έχει ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε. Θα ήθελα, καταρχήν, να ευχαριστήσω τον Υπουργό Αμύνης που ήρθε να μας κάνει την ενημέρωση αυτή. Θα ήθελα, επίσης, να πω εξ αρχής, ότι δεν σκοπεύω να εκθέσω όλες τις θέσεις μας για τα ζητήματα εξωτερικής πολιτικής και αμυντικής πολιτικής σήμερα θα αναφερθώ συνοπτικά σε πέντε σημεία, δύο εξ αυτών αφορούν τα F-35, ένα για τη στρατιωτική θητεία, ένα για το Ισραήλ και τη Γάζα, και τέλος, και εγώ με τη σειρά μου θα κάνω κάποια σχόλια, για την επιχείρηση στην Ερυθρά Θάλασσα. 
Ξεκινώ με τα F-35. Το πρώτο σημείο αφορά τα F-35 και εμάς. Θα ήθελα να ρωτήσω τον κύριο Υπουργό, για το κόστος που υπολογίζεται να έχει η αγορά και η συντήρηση- γιατί διαβάζουμε κάτι αστρονομικά νούμερα για τη συντήρηση των F-35- και για τη χρονική περίοδο κατά την οποία αυτό αναμένεται να καταβληθεί. Τα δημοσιεύματα που διαβάζουμε, βεβαίως, έχουμε μάθει να μην πιστεύουμε όσα διαβάζουμε στον Τύπο, πως λένε και οι Βρετανοί, αλλά τα δημοσιεύματα που διαβάζουμε μιλούν για υπερβολικά ποσά. Θα ήθελα να σας ρωτήσω πώς πιστεύετε ότι αυτά θα επηρεάσουν τον ετήσιο προϋπολογισμό της Άμυνας κατά την περίοδο των ετών, ενδεχομένως, θα είναι το 2028 μέχρι το 2033 ή κατά την περίοδο των ετών, εν πάση περιπτώσει, στα οποία αναμένεται να καταβληθούν τα σχετικά ποσά.

	Υπενθυμίζω ότι η Ελλάδα είναι η τρίτη χώρα σε αμυντικές δαπάνες φέτος στην Ατλαντική συμμαχία στο ΝΑΤΟ με μειωμένο το ποσοστό από 3,5% περίπου σε 3% του ΑΕΠ, αλλά είναι ήδη πάρα πολύ υψηλό. Ο στόχος του ΝΑΤΟ είναι 2% και αν θα έχουμε μεγάλη επιβάρυνση όπως αυτή για την οποία διαβάζουμε, δηλαδή της τάξης του 1% ενδεχομένως ετησίως στο ΑΕΠ κάθε χρόνο από την περίοδο αγοράς των F-35. Αυτό είναι ένα σημαντικό κονδύλι και θα ήθελα αν μπορείτε να μας το διευκρινίσετε  αυτό. 
Η δεύτερη ερώτηση σχετικά με τα F-35 αφορά τα F35 για την Τουρκία και όπως ειπώθηκε και νωρίτερα, αλλά και όπως είμαι σίγουρος ότι γνωρίζετε, από τα τέλη του Ιανουαρίου, έχει αρχίσει μια φιλολογία και σε κύκλους του Υπουργείου Άμυνας των Ηνωμένων Πολιτειών, συγκεκριμένα η κυρία Νιούλαντ όταν επισκέφθηκε την Άγκυρα, αλλά και στα δημοσιεύματα του τουρκικού Τύπου σχετικά με την πιθανότητα αγοράς F-35 από την Τουρκία. Εσείς κάνατε την εξής δήλωση λίγο μετά, είπατε «ότι θα είναι κακό αν η Τουρκία έχει F-35 και η Ελλάδα δεν έχει». Μέχρι πρόσφατα όμως αυτό που ακούγαμε είναι ότι η Ελλάδα θα αποκτήσει F-35 και έτσι θα έχει υπεροχή σε σχέση με την Τουρκία, η οποία οπωσδήποτε δεν πρόκειται να έχει, γιατί το μόνο που παίρνει είναι τα F-16. Έχει αλλάξει κάτι ως προς αυτό; Και γιατί πλέον υπάρχει αυτή η συζήτηση για τα F-35 ως μία πιθανότητα νέας απόκτησης από την πλευρά της Τουρκίας; Υπενθυμίζω, επίσης και θα ήθελα την απάντησή σας ως προς αυτό σε σχέση με την κατηγορηματική δήλωση του Πρωθυπουργού στη διάρκεια της ομιλίας του στο Αμερικανικό Κογκρέσο τον Μάιο του 2022 στην οποία είχε προειδοποιήσει τους δυτικούς μας συμμάχους να μην δίνουν εξοπλισμό στην Τουρκία γιατί αυτή είναι ένας παράγοντας αστάθειας στην περιοχή.
 Εδώ τώρα έχουμε συμφιλιωθεί ήδη το τελευταίο διάστημα με την ιδέα ότι η Τουρκία θα αγοράσει F-16 και τώρα εμφανίζεται η συζήτηση για τα F-35. Είναι γεγονός ότι δεν θα έχουμε υπεροχή στον αέρα μετά την αγορά των F-35 από την Ελλάδα; Και είναι επίσης γεγονός ότι η ελληνική κυβέρνηση πλέον στο πλαίσιο της προσέγγισης με την Τουρκία έχει συμφιλιωθεί με την ιδέα ότι η Τουρκία θα εξοπλίζεται όχι μόνο με κάποια όπλα από τις Ηνωμένες Πολιτείες, αλλά με τα πιο σύγχρονα όπλα, που διαθέτουν οι Ηνωμένες Πολιτείες. Θα ήθελα την απάντησή σας ως προς αυτό; 
Τρίτον, αναφερθήκατε για την στρατιωτική θητεία και νομίζω ότι είπατε μερικά ενδιαφέροντα πράγματα για το πώς πιστεύετε ότι πρέπει να επανεξεταστεί η στρατιωτική θητεία, για να εκσυγχρονίσει τον τρόπο με τον οποίο εκπαιδεύονται οι νέοι στρατιώτες. Είπατε όμως σε κάποιο σημείο της ομιλίας σας ότι θα θέλατε επίσης να υπάρχει επανεκπαίδευση στις μονάδες. Και η ερώτηση ως προς αυτό κύριε Υπουργέ είναι δεν υπάρχει τώρα; 
Η τέταρτη ερώτηση που έχω να σας κάνω αφορά το ζήτημα του Ισραήλ και της Γάζας. Αναφερθήκατε και εσείς σε τομείς στους οποίους η Ελλάδα μπορεί να συνεργαστεί στενά με το Ισραήλ στο πεδίο της εθνικής άμυνας. Η συνεργασία στο επίπεδο της Εθνικής Άμυνας, όπως όλοι γνωρίζουμε, είναι ίσως η πιο ευαίσθητη, το πιο ευαίσθητο και το ανώτερο επίπεδο συνεργασίας, συνεργασία σε άλλους τομείς, στον τουρισμό και τα λοιπά θεωρούνται ότι ανήκουν στη χαμηλή πολιτική. Η εθνική άμυνα όμως είναι το πιο υψηλό επίπεδο συνεργασίας και μιλάμε για συνεργασία με το Ισραήλ στο πεδίο της Εθνικής Άμυνας. Όπως γνωρίζουμε το Ισραήλ είναι ένα κράτος που έχει βρεθεί πλέον στο Διεθνές Δικαστήριο κατηγορούμενο για παραβίαση της συνθήκης γενοκτονίας, αυτή πρόκειται για μία από τις χειρότερες παραβιάσεις ανθρωπίνων δικαιωμάτων, που μπορεί να φανταστεί ο νους του ανθρώπου η γενοκτονία. Έχουμε φτάσει σε αυτό το σημείο κι εμείς αγοράζουμε όπλα και σχεδιάζουμε μελλοντικές συνεργασίες με το Ισραήλ; Θέλω να σας κάνω την εξής ερώτηση, όχι σε σχέση με το Ισραήλ αλλά γενικότερα, υπάρχει κάποιος ηθικός φραγμός στην ελληνική εξωτερική και αμυντική πολιτική πέρα από τον οποίο η κυβέρνηση δεν θα συνεργάζεται με κάποια κράτη ή είμαστε ανοικτοί στη συνεργασία μόνο και μόνο επειδή είναι σύμμαχοι των Ηνωμένων Πολιτειών και της δύσης το συγκεκριμένο κράτος του Ισραήλ; 
	Και αν υπάρχει ηθικός φραγμός, θα ήθελα να μου πείτε ποιος είναι. Τι πρέπει δηλαδή ηθικά να κάνει ένα κράτος, τι φοβερό πράγμα πρέπει να κάνει, για να αρχίσουμε να ξανασκεφτόμαστε τη στενή συνεργασία με αυτό. Και δεν μιλούμε για συνεργασία στο επίπεδο της αντιμετώπισης της κλιματικής κρίσης. Μιλάμε για πάρα πολύ ευαίσθητη συνεργασία. Κι όμως, φαίνεται να το υποστηρίζεται ανεξάρτητα από το τι θα συμβεί στην περίπτωση του Διεθνούς Δικαστηρίου και της καταδίκης του Ισραήλ για γενοκτονία.
Και τέλος για την ερυθρά θάλασσα. Έκαναν χθες στον κ. Υπουργό επίκαιρη ερώτηση, δεν θα σας κουράσω επαναλαμβάνοντας τα επιχειρήματα που αναφέρθηκαν εκεί, όμως η άποψή μας είναι ότι αυτή η επιχείρηση είναι εσφαλμένη. Θα σας ρωτήσω για δύο πτυχές τις οποίες δεν είχα τη δυνατότητα να συζητήσω με τον κ. Υπουργό. Αναφέρθηκε το Ψήφισμα αριθ. 2722 του ΟΗΕ του Ιανουαρίου, στο οποίο πράγματι ενθαρρύνονται κάποια κράτη μέλη να υποστηρίξουν τους εμπορικούς στόλους τους στην περιοχή του κόλπου του Άντεν του Μπαμπ ελ Μαντέμπ και της Νότιας Ερυθράς Θάλασσας. 
Αυτό είναι γεγονός. Όμως, το ίδιο ψήφισμα και νομίζω ότι αυτό αναφέρθηκε νωρίτερα, περιέχει και παραγράφους όπου προτρέπει, λέει, προσοχή και αυτοσυγκράτηση για την αποφυγή και περαιτέρω κλιμάκωσης στην Ερυθρά Θάλασσα και ενθαρρύνει τις εντατικοποιημένες διπλωματικές προσπάθειες υπό την αιγίδα του ΟΗΕ. Η Ευρωπαϊκή Ένωση στο πλαίσιο της οποίας πάνω και η Ελλάδα κάνει τίποτα ως προς αυτό ή επικαλούμαστε μόνο τη σχετική παράγραφο που αφορά τη στρατιωτική επέμβαση;
 Και κάτι άλλο. Αυτή η στρατιωτική επέμβαση έχει μια απίθανη αποστολή. Δηλαδή, το ψήφισμα του ΟΗΕ λέει ότι δεν πρέπει να παραβιάζει την εθνική κυριαρχία της Υεμένης. Ότι επίσης πρέπει να σέβεται και να μην εμπλακεί στον εμφύλιο πόλεμο της Υεμένης, ο οποίος μαίνεται περίπου 10 χρόνια. 
Τι πάει ακριβώς να κάνει αυτή η φρεγάτα; Νομίζετε ότι με μια φρεγάτα μπορείτε να σταματήσετε τους αντάρτες Χούθι. Ειλικρινά σας ρωτώ, δεν το λέω ειρωνικά. Νομίζετε ότι με μια φρεγάτα ή με λίγες φρεγάτες μπορεί να σταματήσει τους αντάρτες Χούθι από το να εκτοξεύουν drones πάνω σε εμπορικά πλοία. 
Όλοι οι αναλυτές λένε ότι χρειάζεται μια τεράστια στρατιωτική δύναμη, για να δημιουργήσει αυτή την αποτροπή. Η Σαουδική Αραβία πολεμάει δέκα χρόνια. Κλείνω, κ. Πρόεδρε, με αυτό ακριβώς το ερώτημα. Κάτω από αυτές τις συνθήκες, δεν σας ανησυχεί ότι υπάρχει κίνδυνος να παγιδεύσουμε το Πολεμικό μας Ναυτικό σε μια επιχείρηση η οποία είναι αδιέξοδη και πιθανόν να είναι μόνο συμβολική και τίποτα παραπάνω.  Ευχαριστώ, κ. Πρόεδρε.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε. Τον λόγο τώρα έχει ο κ. Οικονόμου για τρία λεπτά και ακολουθεί ο κ. Μιχαηλίδης. Κύριε Οικονόμου, έχετε το λόγο.
ΙΩΑΝΝΗΣ (ΓΙΑΝΝΗΣ) ΟΙΚΟΝΟΜΟΥ: Ευχαριστώ, κ. Πρόεδρε. Κύριε Υπουργέ, κ. Υφυπουργέ, κ. Αρχηγέ, να σας ευχηθώ και εγώ καλή επιτυχία στα καθήκοντά σας. Η ενημέρωση που μας κάνατε, κ. Υπουργέ, ήταν μεστή και νομίζω ήταν η απόδειξη ενός ολιστικού σχεδίου από την πολιτική ηγεσία του Υπουργείου Εθνικής άμυνας για τις Ένοπλες Δυνάμεις της χώρας μας, για το έμψυχο δυναμικό και για την αμυντική μας στρατηγική και τον προσανατολισμό μας ευρύτερα. Οι Ένοπλες Δυνάμεις είναι πυλώνας, για την ενίσχυση του γεωπολιτικού και γεωστρατηγικού μας αποτυπώματος, για να μπορεί η χώρα μας να διαδραματίζει έναν καθοριστικό ρόλο όχι μόνο στη γειτονιά της αλλά και ευρύτερα.
Και υπό αυτό το πρίσμα, εγώ προσωπικά θα ήθελα να σας συγχαρώ για την πρωτοβουλία και τα γρήγορα αντανακλαστικά να εξασφαλίσει η Ελλάδα αυτόν τον κεντρικό ρόλο που εξασφάλισε για την επιχείρηση «Ασπίδες»,  που έχει όχι μόνο ως σκοπό και στόχο να προστατεύσει και την ελληνική ναυτιλία και τα δικά μας συμφέροντα εκεί - να μην τα ξεχνάμε - και από αυτό το πολύ σημαντικό πέρασμα του κόσμου, αλλά να είναι μαζί και με τις υπόλοιπες χώρες στη μάχη κατά άλλης μιας ασύμμετρης επίθεσης που δέχεται η ελεύθερη διακίνηση και εμπορία από τους αντάρτες Χούθι. 
Αυτό που θα ήθελα να επισημάνω και να σταθώ, κ. Υπουργέ, στο σύντομο χρόνο και θα έχουμε την ευκαιρία με το νομοθέτημα που θα εισάγετε για διάλογο στο Ελληνικό Κοινοβούλιο να τα πούμε και πιο αναλυτικά, είναι η εύστοχη και σωστή επιλογή σας για τη δημιουργία ενός οικοσυστήματος καινοτομίας και μέσω αυτού την ουσιαστική ενίσχυση της Ελληνικής Αμυντικής Βιομηχανίας. Ας μη γελιόμαστε, αν η χώρα μας θέλει να κοιτάξει με αυτοπεποίθηση και σιγουριά το μέλλον, ένας παραγωγικός τομέας, ένας ουσιαστικός τομέας που πρέπει να δημιουργήσει, να ενισχύσει, να ξαναστήσει θα έλεγα από την αρχή, είναι ο τομέας της αμυντικής βιομηχανίας. 
Η χώρα εύστοχα το προηγούμενο διάστημα φρόντισε να ενισχυθεί εξοπλιστικά, να αναβαθμιστεί πάρα πολύ εξοπλιστικά, διότι η αμυντική βιομηχανία και οι προσπάθειες που πρέπει να κάνουμε δεν αποδίδουν από τη μια στιγμή στην άλλη. Θα ήταν αφελής κανείς να το πιστεύει αυτό. Και δεν έχουμε το περιθώριο να περιμένουμε μέχρις ότου φτιάξουμε την αμυντική βιομηχανία που θέλουμε να φτιάξουμε, για να μείνουμε ακάλυπτοι σε μια σειρά από πράγματα, με δεδομένες και τις υστερήσεις των προηγούμενων δεκαετιών. 

Εκείνο, λοιπόν, που θέλω να επισημάνω και να ρωτήσω είναι, αν μέσα σε αυτόν τον ευρύτερο σχεδιασμό σκοπεύετε να αξιοποιήσετε και την εντεινόμενη ανησυχία και επιθυμία της Ευρώπης, κύριε Υπουργέ, να ενισχύσει τον αμυντικό της τομέα. Διαβάζουμε ότι η Πρόεδρος της Ευρωπαϊκής Επιτροπής, κυρία Ούρσουλα φον ντερ Λάιεν, μιλάει για πρώτη φορά για χαρτοφυλάκιο άμυνας στην Ευρωπαϊκή Επιτροπή. Ακούμε και διαβάζουμε ανησυχίες ευρωπαίων πολιτικών για την ανάγκη ενίσχυσης της Ευρωπαϊκής Αμυντικής Βιομηχανίας και θεωρώ ότι η συγκυρία είναι τέτοια που ίσως επιτρέψει στην Ελλάδα να παίξει και σε αυτόν τον τομέα ένα πρωταγωνιστικό ρόλο. Να αξιοποιήσει ακόμη περισσότερο και τις ευρωπαϊκές ανησυχίες προς την κατεύθυνση αυτή, προκειμένου να αναζητήσουμε συνεργασίες σε όλα τα επίπεδα, να ενισχύσουμε το οικοσύστημα καινοτομίας και να δημιουργήσουμε μια ακμάζουσα αμυντική βιομηχανία, που θα ενισχύσει και τις Ένοπλες Δυνάμεις μας, αλλά και τη θέση μας στην Ανατολική Μεσόγειο ευρύτερα τα επόμενα χρόνια. Για μια ακόμη φορά, σας ευχαριστούμε για την παρουσία σας.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε, τον κ. Οικονόμου. Τον λόγο, τώρα, έχει ο κύριος Μιχαηλίδης.
ΣΤΑΥΡΟΣ ΜΙΧΑΗΛΙΔΗΣ: Ευχαριστώ, κύριε Πρόεδρε. Κύριε Υπουργέ, κύριε Υφυπουργέ, κύριε Αρχηγέ, καλωσορίσατε και ευχαριστούμε πολύ που είστε εδώ κοντά μας. Καλό κουράγιο και καλή επιτυχία στα καθήκοντά σας.
Σας άκουσα με πολύ μεγάλη προσοχή. Άκουσα και τους συναδέλφους και δεν θέλω να επαναλάβω θέματα, που άπτονται υλικοτεχνικών υποδομών και τα λοιπά. Θέλω να σταθώ σε δυο τρία πράγματα πολύ επιγραμματικά. Σας άκουσα ανήσυχο και ανησυχούμε κι εμείς. Ή προβληματισμένο θα έλεγα, διότι είστε εξαιρετικά έμπειρος και ιδιαίτερα στη θέση που έχετε σήμερα, δεύτερη θητεία Υπουργός Άμυνας αν δεν κάνω λάθος. Ανήσυχος, διότι κλείνοντας το 2023 με περιστατικά στο πιο οργανωμένο επιτελικά και συγκροτημένο σύστημα της χώρας μας που είναι οι Ένοπλες Δυνάμεις, ανακαλώντας στη μνήμη το τραγικό περιστατικό της Λιβύης, το περιστατικό στο Στεφανοβίκειο της 111 Πτέρυγα Μάχης, το CL, το Τ-2. Όλα αυτά τα πράγματα, είμαι βέβαιος, που μας στεναχώρησαν και μας λύπησαν τόσο πολύ και βεβαίως κι εσάς ως Ηγεσία των Ενόπλων μας Δυνάμεων.
Λαμβάνοντας υπόψη και τις εξαγγελίες που έχετε κάνει και σήμερα μαζί με τις ανακοινώσεις αλλά και στον τύπο για την αλλαγή δομής και δόγματος και τα λοιπά στο στράτευμα, κάνω την πρώτη ερώτηση για να ακολουθήσω πολύ σύντομα και σε άλλα δύο πράγματα. Στην ηλικία μου, αλλά και λόγω της επαγγελματικής αν θέλετε μέχρι πριν λίγο καιρό ιδιότητας, έχω ακούσει και έχω ζήσει πολλές αλλαγές δόγματος και δομών στο σύστημα Ενόπλων Δυνάμεων και τα λοιπά. Τι εγγυάται ότι τώρα ένα και κάτι ανάλογο θα επιτύχει;
Προχωρώ γρήγορα με την παράκληση να μας πείτε δυο λόγια περισσότερο για το Φινλανδικό Μοντέλο. Το έμαθα. Κι εγώ δεν είμαι σε θέση τουλάχιστον να απαντώ. Θέλω να σταθώ, κύριε Υπουργέ, σε δύο πράγματα πολύ γρήγορα. Ζω στη Χίο. Τελευταία ασχολήθηκα και πάλι, λόγω επαγγελματικής διαστροφής, με το θέμα της Παλλαϊκής Άμυνας. Γνωρίζουμε όλοι ότι την καλύτερη υλικοτεχνική υποδομή να διαθέτει ένα σύστημα αμυντικό ο ανθρώπινος παράγοντας είναι το Α και το Ω θα έλεγα. Την ευθύνη της Παλλαϊκής Άμυνας στο Αιγαίο, τουλάχιστον σε τρία μεγάλα νησιά, Λέσβο, Χίο, Σάμο, την έχουν τρία πρόσωπα, ένα σε κάθε νησί, τα οποία υπάγονται στην Περιφέρεια. Από παλιά είναι βέβαια. Δεν είναι καινούριο. Θέτω υπόψη σας την ανεπάρκεια, δεν θέλω να πω περισσότερα, και θέλω να μου πείτε αν σκέφτεστε να ανασυνταχθεί ή να αναδιοργανωθεί αυτό το θέμα. Αυτό, εγώ, θεωρώ ότι χρειάζεται βελτίωση.
Και ένα τελευταίο είναι, σας παρακαλώ πολύ, να δώσετε ιδιαίτερη σημασία. Δεν έχει τεθεί ποτέ. Εγώ τολμώ να το θέσω, διότι κάθε τέτοια εποχή των κρίσεων πραγματικά λυπούμαι τους ανθρώπους με πορεία, όπως είναι οι αξιωματικοί μας. Με πορεία συγκεκριμένη και διαδρομή αν θέλετε προσφοράς, εκπαίδευσης, γνώσεων και τα λοιπά, να φεύγουν από το γραφείο το βράδυ και να γυρίζουν το πρωί και να τους χαιρετάνε και να τους λένε «Άντε, καλή καινούργια ζωή».

Νομίζω ότι είναι κάτι που πρέπει πραγματικά να σκεφτούμε πώς θα το βελτιώσουμε, θα διορθώσουμε, να το κάνουμε λίγο πιο ανθρώπινο και για την αξιοποίηση αυτών των ανθρώπων. Τέλος ακούμε διαρροές για την αλλαγή του status των Στρατιωτικών Νοσοκομείων. Σας παρακαλώ πολύ αν έχετε κάτι να μου πείτε.  Ευχαριστώ πολύ και για τον επιπλέον χρόνο. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε.  Τώρα τον λόγο θα πάρει ο κ. Νικητιάδης και θα ακολουθήσει ο κ. Παρασκευαΐδης και τελείωσαν οι Βουλευτές. Θα κλείσει ο κύριος Υπουργός.  Κύριε Νικητιάδη έχετε το λόγο.
ΓΕΩΡΓΙΟΣ ΝΙΚΗΤΙΑΔΗΣ:  Κύριοι Υπουργοί, κύριε Αρχηγέ, αντιλαμβάνεστε τη σπουδαιότητα της παρουσίας σας εδώ. Είναι άκρως σημαντικό να ενημερώνεται η Εθνική Αντιπροσωπεία ακόμα και για θέματα που είναι πολλές φορές ευαίσθητα. Επίσης, κύριε Υπουργέ είναι προς τιμήν σας το ότι για όσα δεν μπορούν να λεχθούν εδώ, είστε πρόθυμος κατ’ ιδίαν τους αρμόδιους να τους ενημερώσετε και πολύ σωστά πράττετε και σας συγχαίρω γι’ αυτό. 
Έχω δύο ερωτήματα. Το πρώτο είναι από την περιγραφή σας, κύριε Υπουργέ, δεν σας κρύβω ότι βάλατε και μένα σε μία ανησυχία. Επειδή εκτιμώ ότι δεν ήταν στις προθέσεις σας θα ήθελα να με διαβεβαιώσετε περί του αντιθέτου. 
Το δεύτερο ερώτημα που έχω σχετίζεται με τον όρο που χρησιμοποιήσατε σχετικά με τις αλλαγές. Ο κ. Αποστολάκης, εκπρόσωπος του ΣΥΡΙΖΑ, παλαιότερα στρατιωτικός, αναφέρθηκε σε ανανέωση, αναφέρθηκε σε ένα αναβάθμιση. Ο συνάδελφός μου ο κύριος Μπιάγκης, από το ΠΑΣΟΚ, αναφέρθηκε σε εκσυγχρονισμό. Εσείς χρησιμοποιήσατε μία έννοια πολύ ευρύτερη και την τολμήσατε. Μεταρρύθμιση. Αναρωτιέμαι αν είχε κάποια σκοπιμότητα αυτό δεδομένου ότι η μεταρρύθμιση περιέχει πολύ ευρύτερες δραστηριότητες, ανάγεται σε αλλαγή νοοτροπιών, σε αλλαγή αντιλήψεων, σε νομοθετικές παρεμβάσεις που πρέπει να υπάρξουν. Σε μια μεταρρύθμιση, όπως πολύ καλά γνωρίζετε, υπάρχει πάντα μια σιωπηλή πλειοψηφία που ουδόλως ασχολείται και μια ηχηρή μειοψηφία που εμποδίζει τη μεταρρύθμιση. Αυτό δυστυχώς γίνεται πάρα πολλά χρόνια. Εγώ δεν θέλω να πιστεύω ότι χρησιμοποιήσατε τη λέξη μεταρρύθμιση επειδή είναι του συρμού και αναφέρεται από την Κυβέρνηση πολύ συχνά και από τον Πρωθυπουργό μεταρρύθμιση, μεταρρύθμιση. 
Θέλω, λοιπόν, να μου εξηγήσετε τι εμπεριέχει αυτός ο όρος, που είναι ευρύτερος, από τις έννοιες που χρησιμοποίησαν τόσο ο κύριος Μπιάγκης όσο και ο κύριος Αποστολάκης; Ευχαριστώ κύριε Πρόεδρε. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε. Και τέλος ο κ. Παρασκευαΐδης. 
ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ: Ευχαριστώ τον κύριο Υπουργό για την πρόσκληση τον Υφυπουργό και τον Αρχηγό μας. 
Πραγματικά, είναι τιμή μας που βρισκόμαστε εδώ πέρα να αναδείξουμε τα προβλήματα της περιοχής μας. Είμαι από το Βόρειο Αιγαίο από τη Λέσβο και εγώ -Βουλευτής της Λέσβου- και κάθε πρωί που θα ξυπνήσουμε θα δούμε στο ΣΚΑΪ ιδιαίτερα τον Τούρκο Πρωθυπουργό, τον κύριο Ερντογάν, να μας απειλεί. Δεχόμαστε πια απειλές σε καθημερινή βάση. Ότι μια νύχτα ξαφνικά θα πάμε στα νησιά, μια τους πετάξαμε στη θάλασσα από τη Σμύρνη και δεν θα σταματήσουμε εδώ, θα προχωρήσουμε. Καθημερινά, λοιπόν, ακούμε τις απειλές. Είμαστε, λοιπόν, τα νησιά που απειλούμεθα. Επομένως, σύμφωνα και με τον Πρωθυπουργό μας που είπε για το Ισραήλ, όταν μια χώρα απειλείται κι ένα μέρος απειλείται έχει δικαίωμα στην άμυνα έχουμε κι εμείς δικαίωμα στην άμυνα. Πλην, όμως, δεν αισθανόμαστε ασφαλείς συγκριτικά και λόγω της υπεροπλίας που αναδεικνύει τουλάχιστον η Τουρκία, αλλά και γενικά δεν έχει αυτή την αυτοπεποίθηση ο κόσμος, γι’ αυτό προχωρήσαμε να κάνουμε αυτό που είπε ο κύριος Μιχαηλίδης, στην παλλαϊκή άμυνα. 
Από το 1998 έχει ψηφιστεί ο νόμος, ο οποίος δεν λειτουργεί. Διότι η παλλαϊκή άμυνα είναι η οργάνωση του άμαχου πληθυσμού. Γιατί ο άμαχος πληθυσμός την πληρώνει κάθε φορά τη νύφη. Εκεί έχουμε τις μεγαλύτερες απώλειες και δεν υπάρχει ενημέρωση καθόλου. Αυτό έλεγε ο τούρκος και για την Κύπρο. Εγώ έλαβα μέρος στην Κύπρο ως εθελοντής στην άμυνα της. Έλεγε συνέχεια ότι θα μπούνε και μια μέρα όταν άρχισαν και έπεφταν οι αλεξιπτωτιστές δεν το πίστευαν. Έλεγαν οι Κύπριοι «χρόνια τα ακούμε, δεν πρόκειται να γίνει τίποτα». Λοιπόν, μια μέρα θα το κάνουν οι τούρκοι. Το περιμένουμε και πρέπει να προετοιμάσουμε τον πληθυσμό με την παλλαϊκή άμυνα. Εκτός αυτού υπάρχουν και όπλα ικανά να ανταπεξέλθουν και που δεν κοστίζουν. Γιατί τα αεροπλάνα τα F35 κλπ. πραγματικά είναι δυσβάστακτα, αλλά ένα πυραυλικό σύστημα που μπορεί να χτυπήσει και αεροπλάνα και σκάφη μπορεί να το κάνει. Η παλλαϊκή άμυνα θα βοηθήσει. 
Η Τουρκία έχει το μεγαλύτερο αποβατικό στόλο της Μεσογείου και καθημερινώς σχεδόν μας δείχνουν αποβάσεις που κάνουν ασκήσεις οι Τούρκοι πάνω σε νησιά, πως κάνουν την απόβαση. Αυτό που κάνουν είναι μικρά σκάφη των 6 - 7 ατόμων να κάνουν αποβάσεις. Τέτοια έχουν  χίλια. Όταν ζώσουν το νησί, κάνουν την απόβαση και ρίχνουν αλεξιπτωτιστές από πάνω, πώς θα τα αντιμετωπίσουμε; Έχουμε 5.000 κυνηγούς. Αυτούς και μόνο να τους μαζέψουμε και να κάνουμε και την παλλαϊκή άμυνα, θα τα βγάλουμε πέρα. Και μόνοι μας. Αλλά θέλουμε τη συμπαράσταση σας. Ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο συνάδελφο. Τώρα, βεβαίως, θα πάρει το λόγο για να κλείσει ο κύριος Υπουργός. Εγώ, κύριε Υπουργέ, θέλω να πω από το Προεδρείο, ότι ίσως το αμέσως προσεχές διάστημα, να κανονίζαμε με μια σύγκληση της Επιτροπής μας στο Υπουργείο Άμυνας, ώστε να μπορέσουμε να συζητήσουμε πιο αναλυτικά και χωρίς αν θέλετε περιορισμούς όλα αυτά τα ζητήματα και να έχετε και εσείς τη δυνατότητα να απαντήσετε ποιο αν θέλετε ανοιχτά. Κύριε Υπουργέ έχετε το λόγο.
ΝΙΚΟΛΑΟΣ – ΓΕΩΡΓΙΟΣ ΔΕΝΔΙΑΣ (Υπουργός Εθνικής Άμυνας): Να κλείσω από το βήμα κύριοι συνάδελφοι για να έχω τη δυνατότητα να σας απευθύνω το λόγο βλέποντας σας και όχι υπό γωνία καθήμενος και βεβαίως δείχνοντας και τον δέοντα σεβασμό.
Θέλω να ξεκινήσω ευχαριστώντας για το κλίμα το οποίο υπήρξε, για τη σοβαρότητα και για τις τοποθετήσεις. Είπα προηγουμένως και εγώ και αυτό εκφράζει και τον Υφυπουργό, ότι είμαστε απολύτως ανοιχτοί και σε σκέψεις αλλά και σε κριτική. Ουδείς τα γνωρίζει όλα. Κράτησα σημειώσεις για το τι ελέχθη. Θα απαντήσω στο βαθμό που μπορώ να απαντήσω. Επαναλαμβάνω, υπάρχουν πράγματα τα οποία δεν μπορούν να ελεγχθούν στο πλαίσιο μιας ανοιχτής συνεδρίασης. Είμαι πάντοτε έτοιμος κατ’ ιδίαν να ενημερώσω.
Οι αρχικές τοποθετήσεις του Εισηγητή της Πλειοψηφίας της Νέας Δημοκρατίας, του κ. Λαμπρόπουλου. Ο κ. Λαμπρόπουλος έχει θητεύσει ως Υπουργός στο συγκεκριμένο Υπουργείο, το γνωρίζει καλά, γνωρίζει τα προγράμματα, γνωρίζει τη διακοπή των προγραμμάτων, γνωρίζει κάτι το οποίο είναι αληθές, ότι δυστυχώς στα χρόνια της οικονομικής κρίσης δεν μπορέσαμε να συντηρήσουμε τα συστήματα και δυστυχώς δεν είναι τόσο απλό να επαναφέρεις σύστημα το οποίο δεν έχει συντηρηθεί σε λειτουργία. Είναι πάρα πολύ δαπανηρό και πολλές φορές δυστυχώς και παντελώς αδύνατο λόγω έλλειψης ανταλλακτικών. Βρισκόμαστε λοιπόν σε αυτή τη θέση. Δηλαδή στην ανοδική μεν φορά αυτής της καμπύλης, αλλά με τεράστιες δυσκολίες. Με τεράστιες δυσκολίες οι οποίες δεν σας κρύβω ότι δημιουργούν και τεράστια δημοσιονομική πίεση. Διότι βεβαίως ό τι και αν κάνουμε πρέπει να γίνεται στο πλαίσιο της δημοσιονομικής υπευθυνότητας. Δηλαδή, μέσα στο δημοσιονομικό χώρο που επιτρέπει η συνεννόηση μας με την Ευρωπαϊκή Ένωση, ώστε να μη θέσουμε σε αμφισβήτηση ότι με πάρα πολύ αιματηρές θυσίες κατάφερε Ελληνικός λαός τα χρόνια αυτής της κρίσης.
Επίσης, θα ήθελα να τον ευχαριστήσω για την αναγνώριση της μεγάλης συνεισφοράς που θα έχουν αυτές τις κατοικίες. Να πω κάτι που μου διέφυγε να πω στην αρχική μου τοποθέτηση. Το 15% από αυτές τις κατοικίες θα χορηγηθούν σε προσωπικό του ευρύτερου δημόσιου τομέα, γιατρούς, δασκάλους και καθηγητές οι οποίοι έχουν επίσης τεράστια δυσκολία να βρουν σπίτια στις ακριτικές περιοχές. Ελπίζω αυτό το πρόγραμμα όχι μόνο να πετύχει στις 700 κατοικίες, αλλά να συνεχιστεί και πέραν των 1400 που είναι ο αρχικός τους προγραμματισμός. Είναι απολύτως απαραίτητο. 
Επίσης, απλώς επειδή σχετίζεται να αναφέρω κάτι στην τοποθέτηση του Υπουργού του κ. Οικονόμου προηγουμένως, όσον αφορά το ζήτημα της καινοτομίας. Πράγματι, υπάρχουν πάρα πολλά ευρωπαϊκά κονδύλια τα οποία μπορούν να επενδυθούν. Η Ευρωπαϊκή Ένωση, προσπαθεί να προσεγγίσει την κάλυψη των αναγκών της και για πρώτη φορά στην ιστορία της, επενδύει κονδύλια στην άμυνα. Αυτό το νομικό πρόσωπο, το οποίο θα έρθει υπό την κρίση σας τις επόμενες μέρες και θα αναπτυχθεί σε εσάς ένα ολόκληρο σύστημα καινοτομίας και πώς μπορούμε να το λειτουργήσουμε, θα χρησιμοποιήσει και τα ευρωπαϊκά ταμεία όπως επίσης και το ταμείο έρευνας που υπάρχει στο Υπουργείο Άμυνας και το οποίο έχει 25 εκατομμύρια αποθηκευμένα και μη χρησιμοποιημένα.
 Όπως, επίσης, στο πλαίσιο των αγορών θα δεσμευθεί το 1,5% του ετήσιου προγράμματος, ώστε να είναι υποχρεωτικό 1,5% να επανα δαπανάται στη χώρα, κυρίως σε προγράμματα και προϊόντα υψηλής τεχνολογίας και πολλαπλασιαστικής αξίας. Δεν φιλοδοξούμε να φτιάξουμε μαχητικό έκτης γενιάς. Ξέρουμε τι μπορούμε να κάνουμε. Μπορούμε να είμαστε εξαιρετικοί σε πάρα πολλά πράγματα. Θα μου επιτρέψετε να σας πω ότι επειδή τα drones ή όπως πολύ σωστά το είπε με ελληνική έκφραση ο κ. Σαράκης προηγουμένως, ο καθηγητής του κ. Μπαϊρακτάρ ήταν Έλληνας καθηγητής, και οι δύο καθηγητές, της συγκεκριμένης έδρας, στο συγκεκριμένο πανεπιστήμιο ήταν Έλληνες καθηγητές. Ήδη γίνονται επαφές με το ελληνικό ανθρώπινο κεφάλαιο του εξωτερικού, για να μας βοηθήσουν σε αυτό. Μπορούμε να κάνουμε θαύματα, αλλά θα πρέπει να στρατευτούμε στο να κάνουμε αυτά τα θαύματα και σε αυτό χρειάζεται η κοινή προσπάθεια. Στη στελέχωση αυτού του κέντρου δεν θα υπάρξει καμία καμία, ούτε κομματική, ούτε κυβερνητική, ούτε πολιτική προτεραιοποίηση. Θα υπάρξει κοινή στράτευση, για να μπορέσουμε να πετύχουμε το καλύτερο μέσα από το εξαιρετικό ανθρώπινο δυναμικό που έχουμε και στο εσωτερικό και στο εξωτερικό.
 Ξέρετε ίσως ότι η Ρωσία αυτή τη στιγμή στον πόλεμο με την Ουκρανία παράγει το τριπλάσιο αριθμό πυρομαχικών από ότι παράγει το σύνολο της Ευρωπαϊκής Ένωσης. Η Ρωσία έχει μπει στη λογική μιας στρατιωτικής οικονομίας. Παρότι η Ρωσία ως ΑΕΠ πρέπει περίπου να την ισοσκελίσετε με την Ισπανία, για να έχουμε μια αίσθηση των μεγεθών. Παρά ταύτα έχει πετύχει, μέσα από την προσπάθεια να φτάσει σε ένα επίπεδο παραγωγής, που θέτει πραγματικά την Ουκρανία σε κίνδυνο και αυτό είναι ανθοπολογούμενο αυτή τη στιγμή. Άρα, λοιπόν, εάν τώρα εμείς, η Ελλάδα, θέλουμε να έχουμε βέβαιη την εθνική μας σύμπραξη στο μέλλον, οφείλουμε να έχουμε και συγκεκριμένες δυνατότητες. 
Ο Ναύαρχος, τον λέω πάντα Ναύαρχο γιατί υπηρέτησα και εγώ στο Ναυτικό όταν ήμουν για ένα μικρό διάστημα Υπουργός Εθνικής Άμυνας το τέλος του 2015, ο συνάδελφος ο κ. Αποστολάκης, αναφέρθηκε σε πάρα πολλά πράγματα, γνωρίζει πάρα πολύ καλά τα αντικείμενα, είχε και την ευκαιρία να τα συζητήσουμε και κατ’ ιδίαν και με κλειστές πόρτες και με τους Αρχηγούς των Επιτελείων, αλλά και με μένα. Ως προς τα F-35, βεβαίως τα F-35 συνιστούν συγκριτικό πλεονέκτημα για οποιονδήποτε τα έχει. Είναι το πιο σύγχρονο εξαγόμενο αεροπλάνο των ΗΠΑ. Υπάρχει και F-22 το οποίο δεν εξάγεται. Βεβαίως, υπάρχει θέμα ομοιοτυπίας στην ελληνική.  Απαντώ σε ερωτήσεις, όπως μου τέθηκαν.
 Βεβαίως πρέπει να ελαττώσουμε τους τύπους των αεροσκαφών. Τα F-4 είναι εξαιρετικά αεροσκάφη, αλλά είναι αεροσκάφη που πολέμησαν στο Βιετνάμ. Γίνεται πια πάρα πολύ πολύπλοκο να τα διατηρούμε και κάποια στιγμή πρέπει να δούμε αν μπορούμε να πουλήσουμε και άλλους τύπους παλαιότερων αεροσκαφών για να μπορέσουμε να επενδύσουμε σε νεότερα αεροσκάφη. Η Ελλάδα πρέπει να μείνει με συγκεκριμένους τύπους αεροσκαφών στην επόμενη δεκαετία. 
Ο σχεδιασμός αυτός όμως δεν είναι πολιτική προτεραιοποίηση, για να είμαστε σαφείς σε αυτό το πράγμα. Είναι εισήγηση των Γενικών Επιτελείων και τελικά του Αρχηγού ΓΕΕΘΑ προς την Πολιτική Ηγεσία. Εγώ δεν είμαι ούτε παριστάνω τον στρατάρχη, δεν γνωρίζω. Εγώ δέχομαι εισηγήσεις και έχω την πολιτική κρίση επί των εισηγήσεων τις οποίες δέχομαι που με τη σειρά μου πηγαίνω στο ΚΥΣΕΑ και διατυπώνω την άποψή μου και επίσης τη θέτω υπό την κρίση της εθνικής αντιπροσωπείας. Άρα, δεν είμαι εγώ ο οποίος μπορώ να σας απαντήσω με πλήρη επάρκεια, για κάθε σύστημα που υπάρχει ή δεν υπάρχει. Μπορώ όμως να σας μεταφέρω τις εισηγήσεις και την απόφαση επί τη βάσει των εισηγήσεων των αρμόδιων οργάνων ή των Γενικών Επιτελείων.

 Ο Ναύαρχος Αποστολάκης αναφέρθηκε στις LCS. Οι LCS, σας το είπα και προηγουμένως στην εισήγηση, οι οποίες προτείνονται από τις Ηνωμένες Πολιτείες της Αμερικής διά της επιστολής Μπλίνκεν, αλλά και πριν από αυτήν, είναι σκάφη τα οποία κατασκευάστηκαν από τις Ηνωμένες Πολιτείες με μια άλλη λογική, με τη λογική ότι οι Ηνωμένες Πολιτείες δεν θα χρειαστεί να στείλουν το Ναυτικό τους πέραν των ακτών τους. Υπό αυτή την έννοια, λοιπόν και εφόσον οι LCS αφενός μεν έχουν κατασκευαστεί στον προσομοιωτήρα τους από τις Ηνωμένες Πολιτείες και μας δοθούν δωρεάν, είναι ένα σύστημα το οποίο θα αξιολογηθεί από τα Γενικά Επιτελεία και θα μας λεχθεί εάν το σύστημα αυτό βγάζει νόημα ως ενδιάμεση λύση, αλλά δεν είμαι εγώ ο οποίος θα αποφασίσω, παρά μόνο αφού έχω δεχθεί τις εισηγήσεις των Γενικών Επιτελείων. 
Τώρα ως προς την Ουκρανία, θα μου επιτρέψετε να σας πω ότι δεν θα ήθελα σε δημόσιο λόγο να διατυπώσω άποψη επί ποσοτήτων πυρομαχικών. Είμαι όμως στη διάθεσή σας. Θα ήθελα να σας πω όμως ότι ένα πολύ μεγάλο κομμάτι από αυτά, δεν είναι δωρεάν παραχωρήσεις, είναι πωλήσεις. Ως προς τη φρεγάτα Ύδρα, έγινε μια ευρύτερη συζήτηση, τέθηκε από πάρα πολλούς συναδέλφους το θέμα. Θα σας πω ευθέως την άποψη, η οποία είναι πολιτική άποψη. Ως Υπουργός Εξωτερικών, αλλά και ως Υπουργός Άμυνας, υπήρξα και είμαι πρωτεργάτης αμυντικών επιχειρήσεων της Ευρωπαϊκής Ένωσης. Πιστεύω, ότι αν υπάρχει μέλλον για το ευρωπαϊκό οικοδόμημα καταρχήν, διότι θεωρώ τον εαυτό μου πιστό και αφοσιωμένο ευρωπαίο, έγκειται στη δυνατότητα της Ευρωπαϊκής Ένωσης να έχει αμυντικό βραχίονα, όχι κατ’ αντιδιαστολή προς το ΝΑΤΟ, αλλά αποδέχομαι απολύτως την άποψη του προέδρου Μακρόν, για αυτόνομο αμυντικό βραχίονα, ο οποίος θα μπορεί να συνεργάζεται με το ΝΑΤΟ.
 Αυτό δεν γίνεται εξ ουρανού, γίνεται μέσα από μια συγκεκριμένη διαδικασία ωρίμανσης και αν υπάρχει μία χώρα σ’ αυτό τον πλανήτη η οποία έχει συμφέρον στο να υπάρχει αμυντικός βραχίονας της Ευρωπαϊκής Ένωσης, διακριτός και αυτόνομος, αυτή η χώρα είναι η Ελλάδα. Υπό την έννοια αυτή λοιπόν, υπήρξα πρωτεργάτης της επιχείρησης «ΕΙΡΗΝΗ», πάλι με ελληνικό όνομα, γιατί μεν από εμάς ξεκίνησε βόρεια των ακτών της Λιβύης και υπήρξα πρωτεργάτης της επιχείρησης «ΑΣΠΙΔΕΣ» που πάλι έχει ελληνικό όνομα. Πετύχαμε  μέσα από διαπραγμάτευση με τους Γάλλους και τους Ιταλούς στο Στρατηγείο αυτής της επιχείρησης να είναι στη Λάρισα υπό Έλληνα αξιωματικό. Ο επιχειρησιακός διοικητής θα είναι από άλλη χώρα, όπως ο επιχειρησιακός διοικητής στην «ΕΙΡΗΝΗ» είναι Έλληνας για ένα εξάμηνο, ενώ η διοίκηση είναι στην Ιταλία. 
Ως προς τη νομιμότητα της επιχείρησης, ουδέν θέμα τίθεται. Η επιχείρηση αυτή δεν είναι επιθετική, είναι μέσα στο πλαίσιο των αποφάσεων του Συμβουλίου Ασφαλείας των Ηνωμένων Εθνών, που σκοπό έχει την προστασία των πλοίων που διαπλέουν τη συγκεκριμένη περιοχή, τη δημιουργία αντιαεροπορικού θόλου προστασίας antidrone θόλου ή αντιπυραυλικού θόλου, προστασίας των πλοίων, που πλέουν στη συγκεκριμένη περιοχή και η διατήρηση ανοικτών των οδών επικοινωνίας είναι προς το απόλυτο συμφέρον της Ευρωπαϊκής Ένωσης.  Είναι αναγκαία και υπαρξιακή συνθήκη για την Ελλάδα, τα συμφέροντά της στη θάλασσα, τη λειτουργία των λιμανιών της και την εκμετάλλευση της γεωγραφικής της θέσης ως στρατηγικού κόμβου στην περιοχή. Αν ακυρωθεί το Σουέζ, ακυρώνεται ο Πειραιάς και ακυρώνεται η χώρα μας σε πολύ μεγάλο βαθμό ως κόμβος. Αυτά περίπου τα ξέρετε όλοι, είναι αυτονόητα. Εμείς, δεν παίρνουμε θέση στο θέμα των  ΧΟΥΘΙΣ, αμφισβητούμε όμως το δικαίωμα οποιουδήποτε να βάλλει κατά των πλοίων μας, κατά των ευρωπαϊκών πλοίων και όσων πλοίων διαπλέουν αυτή την περιοχή και έρχονται στα λιμάνια μας ανεξαρτήτως οποιασδήποτε άλλης διαφοράς, ούτε θα κάνουμε επιθετικές επιχειρήσεις εναντίον των βάσεων εκπομπής αυτών των drones και αυτών των πυραύλων. Αυτό δεν θα το κάνουμε εμείς. Η PROSPERITY GUARDIAN  να το κάνει πράγματι, αλλά είναι δεν δουλειά μας. Δεν μπορεί οποιοσδήποτε να μας αμφισβητήσει το δικαίωμα να υπερασπίσουμε τα πλοία μας, αλλά ξαναλέω αυτό είναι το επιμέρους. 
Το όλον και νομίζω ότι αξίζει να το συμμεριστούμε όλοι, είναι το θέμα δημιουργίας αμυντικού βραχίονα της Ευρωπαϊκής Ένωσης και οι ΑΣΠΙΔΕΣ είναι η μεγαλύτερη επιχείρηση που έχει κάνει η Ευρωπαϊκή Ένωση ποτέ. Ακούστηκε από τον κ. Καζαμία, τι θα κάνουν λίγες φρεγάτες. Δεν είναι λίγες οι φρεγάτες. Δεν είναι λίγες, μόνο η Ινδία έχει στείλει 10. Δεν δικαιούμαι να πω πόσες έχει η PROSPERITY GUARDIAN, γιατί αυτό είναι στο πλαίσιο του απορρήτου. Αυτή τη στιγμή  είναι 4 ευρωπαϊκές και υπάρχουν και πλοία πολλών άλλων χωρών. Πιθανόν, είναι ο μεγαλύτερος στόλος αντιαεροπορικής προστασίας που μαζεύτηκε, στην ιστορία του πλανήτη σε μια συγκεκριμένη περιοχή. 
Έρχομαι τώρα στο ζήτημα που έθεσε ο αγαπητός συνάδελφος και συντοπίτης μου –συνάδελφος μου με πολλές ιδιότητες, με τον κ. Μπιάγκη δεν είμαστε μόνο Βουλευτές, είμαστε δικηγόροι, είμαστε από την Κέρκυρα- που αναφέρθηκε ορθά στο 10ετές εξοπλιστικό. Έχετε δίκιο κύριε συνάδελφε. Αυτό το οποίο κάνουν τώρα τα Γενικά Επιτελεία είναι μια προτεραιοποίηση σε πλαίσιο δεκαετίας, στην οποία κατ’ ιδίαν και όχι δημοσίως βεβαίως, θα λάβετε τη γνώση. Βεβαίως πρέπει να βλέπουμε στα 10 χρόνια -έτσι όπως το λέτε- και βεβαίως οι ανάγκες μας δεν χωράνε στο δημοσιονομικό μας πλαίσιο. Πρέπει να κάνουμε πολύ σκληρή γυμναστική και πολύ επεξεργασμένη επιλογή τι πρέπει να κάνουμε και πώς πρέπει να το κάνουμε και εδώ η ενίσχυση της καινοτομίας, αποτελεί ίσως το μόνο κλειδί, για να μπορέσουμε να έχουμε αυτά τα οποία χρειαζόμαστε. Η δημιουργία δηλαδή συστημάτων. Εάν δείτε σε πόσο χρόνο κατασκευάστηκαν συστήματα από άλλες χώρες, που ξεκίνησαν από το τίποτε, το απόλυτο τίποτα, θα πρέπει να αισθανθώ εξαιρετικά μειονεκτικά για το ανθρώπινο δυναμικό της πατρίδας μου, για να μην πιστεύω ότι μπορούμε και εμείς ιδίως συστήματα προηγμένης τεχνολογίας και ξαναλέω, έχουμε το κεφάλαιο, το κεφάλαιο είναι το ανθρώπινο δυναμικό, που υπάρχει ανά τον πλανήτη.
Επίσης, θα δεσμεύσουμε -το είπα και προηγουμένως- 1,5% κατ’ αρχήν ελπίζω να μπορέσουμε να το αυξήσουμε του ποσού που διαθέτουμε για εξοπλισμούς, να διατίθενται σε συστήματα που παράγονται στην πατρίδα μας, συστήματα προηγμένης τεχνολογίας και πολλαπλασιαστικής δυνατότητας. 
Όσον αφορά την Ουκρανία, πάλι κύριε Μπιάγκη, προηγουμένως για το θέμα των πυρομαχικών. Οτιδήποτε άλλο θέλετε είμαι στη διάθεσή σας και μια γενικότερη ενημέρωση αν θέλετε τι ακριβώς συμβαίνει αυτή τη στιγμή στο μέτωπο της Ουκρανίας. Σας είπα την αύξηση των ρωσικών δυνατοτήτων. Αν παρακολουθείτε τις ειδήσεις, θα δείτε ότι υπάρχει μία ρωσική αντεπίθεση εν εξελίξει, έχει πετύχει συγκεκριμένα αποτελέσματα επί του εδάφους. Νομίζω ότι θα μπορούσαμε να πούμε περισσότερα κατ’ ιδίαν.
Ο κ. Παπαναστάσης του Κομμουνιστικού Κόμματος Ελλάδας, έχουμε μια βασική διαφορά απόψεων κύριε συνάδελφε, την ξέρετε, σεβόμαστε τη δική σας, καταλαβαίνουμε από πού ξεκινάτε, καταλαβαίνουμε πού καταλήγετε, έχουμε όμως μια πολύ μεγάλη διαφορά, πιστεύω όμως ότι έχετε απολύτως εθνική συνείδηση και καταλαβαίνετε και εσείς τον κίνδυνο που οι τουρκικοί εξοπλισμοί, αποτελούν για την πατρίδα μας.  Αναφερθήκατε και μόνος σας προηγουμένως στη ναυπήγηση δεύτερου πιο εξελιγμένου τουρκικού ελικοπτεροφόρου και το μεγάλο ερώτημα που θα έθετε κανείς, είναι γιατί φτιάχνεται αυτό το πλοίο; Απλώς και μόνο για να κάνει παρέλαση εντός του Βοσπόρου ή η Τουρκία διεκδικεί την πλήρη υπεροχή και τον έλεγχο της Ανατολικής Μεσογείου επί τη βάσει κειμένων που έχει υπογράψει όπως το τουρκολυβικό μνημόνιο, το οποίο είναι ανύπαρκτο μεν, αλλά η Τουρκία συνεχίζει και το επικαλείται και αν αυτή είναι η τουρκική αντίληψη, όπως υποδηλώνεται από θέσεις τις οποίες δεν έχει μεταβάλει η Τουρκία. 
Ελέχθη προηγουμένως από κάποιους συναδέλφους για τις NAVTEX. Η Τουρκία έχει χαμηλώσει τους τόνους, έχει σταματήσει σε πολύ μεγάλο βαθμό τις παραβιάσεις, αλλά δεν έχει αλλάξει τις βασικές θέσεις ούτε κατά κεραία και συνεχίζει ένα πρόγραμμα ναυπήγησης σκαφών. Εμείς, ευρισκόμενοι από την άλλη πλευρά του Αιγαίου, τι συμπέρασμα πρέπει να συνάγουμε από αυτή την συντακτική, όταν μάλιστα σε μία από τις τελευταίες NAVTEX συνδυάζει κυριαρχία με ναυσιπλοΐα, κάτι που δεν είχε γίνει στο παρελθόν, με χαμηλούς τόνους πάντοτε, τολμώ να πω, με ευγένεια, αλλά το υφέρπον επιχείρημα είναι εκεί και δεν δικαιούμαστε να το αγνοούμε και όταν προγραμματίζουμε για δεκαετία μπροστά από τώρα, δηλαδή, αν θέλετε και μετά από τον Πρόεδρο Ερντογάν στην Τουρκία, θα πρέπει να μην έχουμε ψευδαισθήσεις. Είχε την καλοσύνη ο συνάδελφος κ. Νικητιάδης να με ρωτήσει αν ανησυχώ. Ναι, κύριε συνάδελφε, εγώ ανησυχώ και ανησυχώ πάρα πολύ. Όταν έχω 100 εκατομμύρια δίπλα μου, τα οποία διατυπώνουν ισχυρισμούς ασύμβατους με τους ισχυρισμούς του διεθνούς δικαίου, έστω και sotto voce, εγώ ανησυχώ και έχω υποχρέωση να εισηγούμαι στην Εθνική Αντιπροσωπεία πως η χώρα θα έχει τη δυνατότητα, υπό τις πληθυσμιακές συνθήκες και τις οικονομικές συνθήκες, που προβλέπονται από την εξέλιξη των μεγεθών, να διατηρήσει αλώβητη την εθνική της κυριαρχία.
 Εάν δεν το κάνω αυτό, τότε εγκληματώ και στη δική σας κρίση, του καθενός και της καθεμιάς, είναι αν αυτές οι εισηγήσεις είναι ορθές και πρέπει να ακολουθηθούν. Αυτό μόνο που μπορώ να σας πω είναι ότι δεν γίνονται καθ’ υπερβολή και γίνονται με απόλυτο σεβασμό και στο τελευταίο ευρώ του Έλληνα φορολογούμενου, διότι καταλαβαίνω πολύ καλά, πάρα πολύ καλά, αλλά δεν μπορώ να αγνοήσω την πρόκληση, που βλέπω να διαφαίνεται πέρα από τον ορίζοντα.
	Ο κύριος Σαράκης είχε την καλοσύνη να αναφερθεί στα αεροχήματα. Θα προσπαθήσω να υιοθετήσω τον όρο. Έχετε δίκιο, τα οποία είναι στον αέρα, στο έδαφος, κάτω από το έδαφος. Εγώ δεν θα σας πω αριθμό που έχουμε, αλλά θα σας αποκαλύψω κάτι το οποίο θα αλλάξει πολύ σύντομα και κατά συνέπεια δεν συνιστά  πολυμορφία. Έχουμε 133 διαφορετικούς τύπους αεροχημάτων. Πέστε μου συνιστά λογική αυτό; Εάν δεν μπορέσουμε να καταλήξουμε στις ανάγκες μας, στο τι χρειαζόμαστε, σε ποιους αριθμούς χρειαζόμαστε. Και μη θεωρήσετε ότι ο αριθμός των πολλών τύπων δηλώνει και πολλά οχήματα, διότι αυτό εν πάση περιπτώσει θα μπορούσε να αποτελέσει μια λογική.
                Δεν πρέπει να περάσουμε στη νέα εποχή; Η νέα εποχή ακυρώνει όλα τα δόγματα, τα οποία γνωρίζαμε μέχρι τώρα και γι’ αυτό χρησιμοποίησα, κύριε Νικητιάδη, τον όρο μεταρρύθμιση. Το είπα επειδή έτσι πρέπει να γίνει. Εάν πάμε με τα δόγματα των ναπολεόντειων πολέμων, μεραρχίες, συντάγματα, τάγματα, τα παρατάσσουμε, δεν πάμε πουθενά. Τα άρματα έχουν καταστεί στόχοι. Η Ελλάδα έχει ένα πολύ μεγάλο στόλο βαρέων αρμάτων. Τα άρματα στην Ουκρανία έχουν καταστεί στόχοι. Δεν υπάρχει άρμα 10 και 10 χιλιόμετρα από τη γραμμή του μετώπου, γιατί απλώς είναι στόχος. Και έχετε δει πως η Ουκρανία χωρίς στην πραγματικότητα να έχει Πολεμικό Ναυτικό, έχει ακυρώσει τη μεγάλη ρωσική υπεροχή σε Πολεμικό Ναυτικό στη Βόρεια Θάλασσα. Η Ρωσία χρειάστηκε να μετακινήσει τον  Ναύσταθμό από τη Σεβαστούπολη για να μην είναι στόχος. Όλα αυτά πρέπει να τα επεξεργαστούμε. Και σήμερα που συζητάμε εάν μπείτε στο twitter  θα δείτε ότι ευχαριστώ τους Άγγλους Αξιωματικούς, που ήρθαν να μας κάνουν ανάλυση των δογμάτων του πολέμου στην Ουκρανία. Στις Ελληνικές Ένοπλες Δυνάμεις. Και θα συνεχίσουμε να παίρνουμε τα διδάγματα από τις συγκρούσεις, ώστε να καταλήξουν τα Γενικά Επιτελεία στο τι πρέπει να αλλάξουμε στην πορεία αυτής της μεταρρύθμισης. 
Σωστά αναφερθήκατε, κύριε Σαράκη, στην ανάγκη προσέλκυσης του ανθρώπινου δυναμικού. Το είπα και προηγουμένως. Το καταλαβαίνουμε όλοι. Βέβαια ως προς τον εξοπλισμό των νησιών, θέλω να σας διαβεβαιώσω ότι δεν υπάρχει καμία πιθανότητα να μείνουν τα νησιά ανυπεράσπιστα. Μπορεί να διατυπώνονται από την πλευρά της Άγκυρας όποιοι και όσοι ισχυρισμοί.  Τα έχω ακούσει πολλές φορές. Αν θυμάστε είχα την ευκαιρία να απαντήσω στον ισχυρισμό αυτόν στην Άγκυρα, ενώπιον του τούρκου συναδέλφου. Η αντίληψη περί της αποστρατικοποίησης των ελληνικών νησιών ότι υφίσταται στόλος εισβολής στην απέναντι πλευρά του Αιγαίου, δεν αντέχει σε καμία κριτική και δεν χρειάζεται καμία απάντηση. Αντιβαίνει στην ανθρώπινη λογική και στο δίκαιο η ανάγκη απάντησης. 
Η κυρία Αναγνωστοπούλου έθιξε πάρα πολύ το θέμα των F35. Υπάρχει μια συζήτηση για το κόστος. Eίμαστε σε πολύ αρχική φάση για τα F35. Καταρχήν δεν βιαζόμαστε. Υπάρχει η αποδοχή της Αμερικανικής Κυβέρνησης να μας πωληθούν έως και 40 F35. Το ερώτημα πότε θα τα πάρουμε, πόσα χρειαζόμαστε, τι εξοπλισμό έχουν, είναι προϊόν της εργασίας προταιροποίησης αναγκών και των Γενικών Επιτελείων, ώστε να δούμε πού θα πάμε. Και βεβαίως άκαιροι εξοπλισμοί δεν είναι κάτι το οποίο θα κάνουμε. Εμείς όχι δεν επιδιώκουμε. Το δόγμα μας δεν είναι η υπεροχή και η υπεροπλία. Το δόγμα μας είναι η δυνατότητα αποτροπής, αλλά νομίζω ότι σε αυτό το δόγμα συμφωνούμε όλοι. Και νομίζω συμφωνούμε όλοι ότι αν δεν έχουμε τη δυνατότητα αποτροπής, δεν είμαστε ασφαλείς.
 Εάν οποιοσδήποτε εξ ημών πιστεύει ότι συνορεύουμε με μια χώρα, η οποία πάντοτε έχει και θα έχει αγαθότατες προθέσεις, απέναντί μας και άρα δεν χρειαζόταν να εξοπλιζόμαστε, πράγματι τότε δαπανάμε, χωρίς λόγο τα λεφτά του Έλληνα φορολογούμενου. Αλλά νομίζω ουδείς εξ ημών το πιστεύει. Τουλάχιστον η δική μου αντίληψη είναι ότι οφείλουμε να χτίσουμε την εθνική μας άμυνα και γι’ αυτό μάλιστα την έχουμε ονομάσει «Ατζέντα 20-30», ώστε να αντέξει τις προκλήσεις της νέας εποχής. 
Βεβαίως καταλαβαίνουμε πλήρως και τα ιστορικά κινούμενα μεγέθη στην εποχή μας. Αυτή είναι αν θέλετε και η ιδιορρυθμία μας, η τραγωδία μας. Ζούμε σε μια εποχή που πάντοτε έχει τεράστιας ιστορικής σημασίας γεγονότα. Δεν είμαστε το Λουξεμβούργο. Καταλαβαίνουμε πάρα πολύ καλά, τι ακριβώς συμβαίνει.
Όσον αφορά τις LCS Littoral Combat Ship Αμερικανικά πλοία το ξαναλέω. Εφόσον μιλάμε για 4 πλοία, εφόσον επισκευαστούν οι μυωτήρες, το σύστημα δηλαδή πρόωσης και εφόσον τα Γενικά Επιτελεία, κρίνουν ότι θα μπορούσε να είναι ενδιάμεση λύση μέχρι την απόκτηση του καινούργιου πολεμικού σκάφους του Ελληνικού Πολεμικού Ναυτικού. 


                   Σε ότι αφορά τα ΕΑΣ. Αν θέλετε να σας το πω απλά, τα ΕΑΣ και η ΕΑΒ, είναι μια τραγωδία, μόνο έτσι μπορώ να το πω. Μπορώ να σας δείξω και να σας αναλύσω τους ισολογισμούς και των δύο και θα καταλάβετε, τι λέω.  Εάν με 8 εκατομμύρια έλυνα το πρόβλημα οποιονδήποτε από τα δύο, ειλικρινά σας λέω, θα τα εξοικονομούσα από κάπου, για να φροντίσω να δοθούν αύριο το πρωί, παρότι μέτοχος είναι το Υπουργείο Οικονομικών και δεν είναι το Υπουργείο Άμυνας. Δυστυχώς, τα ζητήματα είναι πολύ μεγαλύτερα και πολύ τραγικότερα. Δε θέλω πάλι σε δημόσιο λόγο να σας τα πω, αλλά πραγματικά αγγίζουν τα όρια του τραγικού. Οι αριθμοί είναι τραγωδία, τραγωδία και πρέπει να δούμε όλοι μαζί, όλοι μαζί, δεν έχω κανένα στεγανό από οποιονδήποτε, για το πως μπορούμε να το φτιάξουμε. 
                  Ξεκινήσαμε από την Ελληνική Αεροπορική Βιομηχανία, γιατί απλώς είναι αναγκαία συνθήκη για να πετά η Πολεμική Αεροπορία. Δεν μπορούν όλα τα μεταγωγικά της Ελληνικής Πολεμικής Αεροπορίας να είναι στο έδαφος και να περιμένουν επί χρόνια και χρόνια, πότε θα ελεήσει η Ελληνική Αεροπορική Βιομηχανία να τα συντηρήσει. Δεν γίνονται αυτά τα πράγματα. Μη σας πω τους αριθμούς, θα φρίξετε. Πραγματικά, δεν έχει να κάνει, με οποιαδήποτε δυνατότητα ανοχής, οποιουδήποτε εξ ημάς. Κραυγάζουν οι ίδιοι οι ισολογισμοί τους, κραυγάζουν. Κραυγάζουν. 
                  Ο κύριος Ζερβέας, από τους Σπαρτιάτες, αναφέρθηκε στις επικοινωνίες. Είναι ακριβώς, το είπα προηγουμένως στην παρουσίαση μου, δεν ξέρω αν παρατηρήθηκε και παρακάλεσα να δούμε τι υπάρχει και από την άλλη πλευρά του Αιγαίου. Εάν δεν μπούμε σε δορυφορικές επικοινωνίας, δεν μπορούμε να προστατεύσουμε τις επικοινωνίες μας. Ο κύριος Αρχηγός ΓΕΕΘΑ, είναι καταδρομέας που ξεκίνησε από διαβιβαστής, αν θυμάμαι καλά, τουλάχιστον όταν έλεγξα τον φάκελό του, για να τον προτείνω στο ΚΥΣΕΑ, έχει διδακτορικό από το Πολυτεχνείο, έχει επαρκή γνώση του προβλήματος αυτού. Πρέπει να περάσουμε, όπως και σε πολλά άλλα πράγματα, σε μια νέα εποχή. Αυτό που έχουμε από τις ελληνικές ταινίες, θυμάστε το παλαιό τηλέφωνο, αυτό δεν μπορεί να είναι οι Ένοπλες Δυνάμεις του 21ου αιώνα και πρέπει να προασπίσουμε τις επικοινωνίες μας. Είπα πάλι για τα νησιά, δεν υπάρχει κανένα ζήτημα. 
                   Για το θέμα της εφεδρείας, κύριε Ζερβέα, έχουμε ένα ολόκληρο πλάνο για την εφεδρεία. Θα αλλάξουμε τελείως το πως λειτουργεί η εφεδρεία, τελείως. Μονάδες, σε αυτό αναφέρεται το φινλανδικό μοντέλο, χρειάζεται ώρα και να σας το αναλύσω, αλλά μιλάμε για μονάδες στελεχωμένες σε ποσοστό άνω του 70%. Αυτή τη στιγμή, σε πολλές μονάδες, οι στελεχώσεις μας είναι 20%, 25% ή 30%. Το υπόλοιπο να καλύπτεται από εφεδρεία. Η εφεδρεία να έχει συγκεκριμένη μονάδα στην οποία αναφέρεται και επίσης, να κάνει τακτικές ασκήσεις, τακτικές ασκήσεις. 
                  Σε ότι αφορά την θητεία. Όχι, δεν θα αυξήσουμε τη θητεία, δεν χρειάζεται να αυξήσουμε τη θητεία, χρειάζεται την κάνουμε σοβαρή θητεία όμως, δηλαδή από αγγαρεία να την κάνουμε ευκαιρία, αλλιώς δεν γίνεται.  Αυτό που υπάρχει σήμερα, δεν λειτουργεί. Δεν πάει κανείς στο στρατό απλώς για να φυλάει 2 ώρες σκοπιά κάθε δύο μέρες. Αυτό δεν είναι να εκπαίδευση, είναι ένας  άνθρωπος χωρίς εκπαίδευση που δεν προσφέρει τίποτα στην πατρίδα του, στον εαυτό του. Εμείς τι λέμε; Θα δώσουμε ένα κίνητρο. Ποιο είναι το κίνητρο; 
Το κίνητρο είναι να αποκτάς δεξιότητες, που θα σου είναι χρήσιμες μετά. 

                     Σε ότι αφορά για τις «Ασπίδες», που ρώτησε ο κύριος Οικονομόπουλος, νομίζω τις εξήγησα. 
                   Σε ότι αφορά την ενοποίηση των Παραγωγικών Σχολών.  Δεν θα ενοποιήσουμε τις Παραγωγικές Σχολές, θα δημιουργήσουμε  μια ομπρέλα από πάνω τους, για να μπορούμε να έχουμε ενοποίηση προμηθειών και διαφόρων πραγμάτων και εξοικονόμηση, αν μπορούμε και δαπανών, αλλά δεν θα ενοποιήσουμε τις σχολές κατ’ αυτές. Δεν υπάρχει καμία τέτοια πρόθεση, καμία. Είπα ότι και αυτές οι Σχολές και η Σχολή Εθνικής Άμυνας και η Σχολή Αξιωματικών Σωμάτων, θα διατηρήσουν σα Σχολές την αυτοτέλειά τους. Το ίδιο ισχύει και για τα Νοσοκομεία. Δεν θα ενοποιήσουμε το Νοσοκομεία μας. Πάλι θα δημιουργήσουμε μια ομπρέλα από πάνω, για να πετύχουμε εξοικονόμηση κλίματος. Δεν θα ενοποιήσουμε τα Νοσοκομεία. Ξέρω τι λέγεται και το καταλαβαίνω πάρα πολύ καλά. 
                    Επίσης, ο κύριος Καζαμίας, με ρώτησε για τα F-35. Του απάντησα, επαρκώς. 
Όσον αφορά την επιστολή στο Κογκρέσο, δεν θα ήθελα να εμπλακώ, είναι θέμα του Υπουργείου Εξωτερικών, προφανώς το παρακολουθώ δεν σας το κρύβω, αλλά δεν είναι κάτι που θα ήθελα να πω  περισσότερα. 


Σε ό,τι αφορά το θέμα της καινοτομίας, θέλω να εξηγήσω το εξής. Η καινοτομία, όπως θα λειτουργήσει τώρα, είναι ένας χώρος στον οποίο θα υπάρχουν προσκλήσεις εκδήλωσης ενδιαφέροντος από το νομικό πρόσωπο το οποίο θα δημιουργηθεί επί τη βάσει των αναγκών των Επιτελείων και θα προσκαλεί ενδιαφερόμενους να δώσουν απαντήσεις στα ερωτήματα τα οποία τίθενται. Αυτό είναι αυτός ο χώρος, δεν έχει ειδικές παραμέτρους. 
Εάν επιβληθούν κυρώσεις, γενικές κυρώσεις κατά εταιρειών οποιασδήποτε χώρας, προφανώς αυτές θα εφαρμοστούν και στην Ελλάδα, αλλά δεν συζητάμε αυτό, αυτή τη στιγμή. Δεν αποτελεί αμυντική συνεργασία με χώρα ο χώρος καινοτομίας. Εάν η έγκληση είναι η αντιγραφή παραδείγματος ή υποδείγματος, τότε ίσως έχετε δίκιο, αλλά νομίζω ότι ανεξαρτήτως της χρήσης μας, το παράδειγμα απεδείχθη επιτυχές. 
Εγώ, το 2014, θα σας πω πως αντέγραψα το παράδειγμά τους, ήμουν Υπουργός Ανάπτυξης και έφερα τότε τον chief technological officer, Γκίκα Λέρλι και μου έδειξε, μου έκανε μάθημα πως δημιουργείται αυτός ο χώρος καινοτομίας. Πώς μια αγροτική οικονομία το 1967 και το 1973, μετατρέπεται σε μια ισχυρή παραγωγική δύναμη στις αρχές του εικοστού πρώτου αιώνα. Αυτό που πρέπει να πετύχουμε και εμείς, η Ελλάδα. 
Ο κ. Μιχαηλίδης, ως προς τις ανησυχίες, σας εξέφρασα κι εγώ τις δικές μου, κύριε συνάδελφε. Μακάρι να μπορούσαμε να είμαστε ήσυχοι, να εφησυχάζαμε, να χαμηλώναμε τις δαπάνες μας. Δεν μπορούμε να είμαστε. Όμως, από την άλλη, δε μπορούμε και να μην εκμεταλλευτούμε με τον δέοντα τρόπο αυτό το διάστημα ηρεμίας, σχετικής ηρεμίας, το οποίο απολαμβάνουμε. Είναι καλοδεχούμενο και εμείς θα κάνουμε κάθε προσπάθεια ώστε αυτό να διατηρηθεί. 
Εγώ, μάλιστα, είδα τον Τούρκο συνάδελφό μου στις Βρυξέλες, εδώ και τρεις ημέρες και του ζήτησα να διατηρηθεί το κλίμα. Του ζήτησα να αποφύγουν οποιαδήποτε ενέργεια οδηγεί σε οξύνσεις, διότι εμείς πάντοτε επιζητούμε την ηρεμία, ώστε να υπάρχει πλαίσιο διαλόγου, αλλά χρειάζονται δύο για αυτό δε μπορούμε μόνοι μας. Για τα στρατιωτικά νοσοκομεία, σας απάντησα.
Ως προς τις καριέρες των αξιωματικών, έχετε δίκιο. Αυτό που περιγράψατε και το περιγράψατε εύγλωττα, έχετε δίκιο. Φοράς τη στολή σου και την άλλη μέρα πας στο γραφείο σου και σου λένε «με συγχωρείτε, θα την αφήσετε εδώ, βάλτε το κουστούμι σας και πηγαίνετε στο σπίτι σας» και χάνεις έναν άνθρωπο 45, 50 ή 55 χρόνων, που μπορεί να έχει άλλα δέκα με δεκαπέντε χρόνια υπηρεσίας. 
Πρέπει να δημιουργήσουμε ένα διαφορετικό μοντέλο. Κοιτάμε, μελετάμε το αμερικανικό μοντέλο, ένα διαφορετικό career path για τους αξιωματικούς. Τη δυνατότητα, δηλαδή, να παραμένουν, έστω και σε συγκεκριμένους βαθμούς, μέχρι ένα χρονικό ορίζοντα και να μην αποστρατεύονται μόνο με τη λογική ότι προάγεται ο νεότερος, όπως συμβαίνει μέχρι τώρα. 
Δεν είμαι έτοιμος, όμως, να σας πω πως θα το αντιμετωπίσουμε, αλλά αντιλαμβάνομαι απολύτως την ανάγκη. Έτσι κοιτάμε και για τους υπαξιωματικούς και για τους ΕΠΟΠ. Και εκεί υπάρχει ανάγκη σημαντικών βελτιώσεων στο πως εκμεταλλευόμαστε το ανθρώπινο κεφάλαιο. Στο τέλος τέλος, η μεγαλύτερη περιουσία κάθε ζωντανού οργανισμού είναι το ανθρώπινο κεφάλαιό του.
Στον κ. Νικητιάδη, νομίζω απάντησα, αλλά και στον κ. Παρασκευαΐδη, για τα ζητήματα της παλλαϊκής άμυνας. Νομίζω ότι σε μεγάλο βαθμό το ζήτημα της εφεδρείας, κύριε συνάδελφε, είναι σημαντικό. Μονάδες οι οποίες στελεχώνονται πλήρως και είναι απολύτως εκπαιδευμένες στα σύγχρονα συστήματα, διότι, ξέρετε, πια αυτό το οποίο προσβλέπουμε είναι κάτι πολύ περισσότερο από τη μονάδα του παρελθόντος. 
Όταν ήμουν εγώ έφεδρος αξιωματικός, η μονάδα μου είχε G-3, FN, όταν έκανα στις ειδικές δυνάμεις, Μ-1, είχαμε στο κέντρο και ένα σαράντα πεντάρι περίστροφο, περίπου για διακοσμητικούς λόγους, ο καθένας μας όταν έγινα αξιωματικός.  Έχουμε φύγει από αυτή την εποχή. Αυτή τη στιγμή, ο οπλίτης πρέπει να είναι ένας οπλίτης με ψηφιακές ικανότητες, πρέπει να μπορεί να διαχειρίζεται ντρόουν, πρέπει να μεταφέρει δεδομένα από το ντρόουν στο ειδικό βλήμα, το οποίο το βλήμα θα εκτοξεύεται κατά του στόχου. Αυτός ο οπλίτης θα πρέπει να έχει επαρκή εκπαίδευση και θα πρέπει να λειτουργεί, μέσα σε συγκεκριμένες προ κανονισμένες συνθήκες. Έχουν αλλάξει τα πράγματα, αυτό πρέπει να το καταλάβουμε. Καταλαβαίνετε τον κίνδυνο απολύτως. Πρέπει να ετοιμάσουμε την απάντηση σε αυτό τον κίνδυνο. 
Προσπάθησα νομίζω να καλύψω ότι είχατε την καλοσύνη να μου θέσετε. Προφανώς, κάτι θα ξέχασα. Κύριε συνάδελφε, αναφερθήκατε σε πάρα πολλούς τύπους, δε μπορώ στο πλαίσιο αυτό να μπω σε λεπτομέρειες. Απλώς, αν προσθέσετε, επειδή έχω εικόνα των τύπων που είχατε την καλοσύνη να θίξετε, δεν αναφερθήκατε σε άχρηστες πλατφόρμες, το κόστος όμως των περισσότερων από αυτά αν τα αθροίσετε, μπορώ να σας το κάνω κατ’ ιδίαν, είναι πάρα πολύ υψηλό. Πάλι πρέπει να γίνονται επιλογές. 
Ξαναλέω, έχετε υπόψη σας ότι το αμερικανικό σύστημα, αναφέρομαι στις LCS, τις οποίες κακώς λένε φρεγάτες, δεν είναι φρεγάτες είναι ένα σύστημα ενδιάμεσης λύσης. Εάν κρίνει το Ναυτικό ότι το χρειάζεται, δεν είναι οριστική απάντηση σε κανένα πρόβλημα. Επίσης, το F-35 δεν είναι μαχητικό ανάσχεσης, το  F-35 είναι πλατφόρμα. Δεύτερον, επειδή είναι πλατφόρμα, είναι διαφορετικής αντίληψης όπλο. 
Αυτά όλα, όμως, μπορούμε με χαρά ,να τα πούμε, νομίζω ότι ο Αρχηγός σας, ο Πρόεδρός σας, θα έρθει στο Υπουργείο, τις επόμενες 2 - 3 ημέρες και με την πόρτα κλειστή, με μεγάλη χαρά, να μεταφέρω αυτά που μπορεί και οι Αρχηγοί να εξηγήσουν. Αυτά, στα οποία εγώ δεν είμαι επαρκής, λόγω ιδιαίτερων τεχνικών λεπτομερειών. 
Κυρίες και κύριοι συνάδελφοι, σάς ευχαριστώ θερμά και για το ύφος και για την καλοσύνη σας να μάς ακούσετε. Σας ευχαριστώ πάρα πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Υπουργό για την ενδελεχή και εμπεριστατωμένη ενημέρωση. Ευχαριστούμε και όλους τους συναδέλφους, για την εποικοδομητική συζήτηση. 
Καλό σας βράδυ.
Λύεται η συνεδρίαση. 
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Κακλαμάνης Νικήτας, Καλαφάτης Σταύρος, Παππάς  Ιωάννης, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης, Μπαραλιάκος Ξενοφών, Ρουσόπουλος Θεόδωρος (Θόδωρος), Κατσαφάδος Κωνσταντίνος, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Δελής Ιωάννης, Μεταξάς Κωνσταντίνος Παπαναστάσης Νικόλαος, Παφίλης Αθανάσιος, Σαράκης Παύλος, Ζερβέας Αλέξανδρος, Αναγνωστοπούλου Αθανασία (Σία), Οικονομόπουλος Τάσος, και  Καζαμίας Αλέξανδρος. 

Τέλος και περί ώρα 21:00΄  λύθηκε η συνεδρίαση.

      O ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ                                        Ο ΓΡΑΜΜΑΤΕΑΣ

                     ΣΤΕΦΑΝΟΣ ΓΚΙΚΑΣ                                                     ΧΡΗΣΤΟΣ ΔΕΡΜΕΝΤΖΟΠΟΥΛΟΣ

